Irán predstavil novú ponorku triedy Fátih domácej výroby

Strely sú schopné zasiahnuť Izrael i americké základne v regióne.

TEHERÁN. Iránsky prezident Hasan Rúhání v nedeľu slávnostne uviedol do služby novú ponorku triedy Fátih domácej výroby, ktorá je vyzbrojená strelami s plochou dráhou letu. Stalo sa tak v čase stúpajúceho napätia medzi Iránom a jeho úhlavným nepriateľom USA, informovala tlačová agentúra Reuters. Ponorka má hmotnosť 600 ton a podľa miestnych médií disponuje najmodernejšou výzbrojou vrátane torpéd, námorných mín a striel typu zem-zem s doletom približne 2000 kilometrov, ktoré môžu byť odpálené z ponorenej pozície plavidla. Podľa tlačovej agentúry AP sú tieto strely schopné zasiahnuť Izrael i americké základne v regióne. Irán vyvíja obranný arzenál od roku 1992. Vyrába ľahké i ťažké zbrane od mínometov a torpéd po tanky a ponorky. Americký prezident Donald Trump vlani v máji odstúpil od jadrovej dohody medzi Iránom a šiestimi svetovými mocnosťami z roku 2015 a opätovne uvalil na Teherán sankcie. Podľa neho je táto dohoda defektná, pretože neobmedzuje vývoj iránskych balistických striel a nepostihuje Irán za podporu zástupných vojen v Sýrii, Jemene a Iraku. "Naša vojenská sila je výlučne obranného charakteru. Sankcie a nátlak nepriateľov iba podnecujú Irán, aby pokračoval v tomto postupe," vyhlásil Rúhání počas uvedenia ponorky v prístavnom meste Bandar Abbás.


Našiel spôsob, ako dostať Bratislavu na mapu veľkomiest

Peter Šulej nechcel písať relaxačnú literatúru. Jeho román Spolu je nominovaný na Anasoft Literu.

Román PETRA ŠULEJA Spolu má viac interpretačných rovín. Jednu tvoria spomienky hlavného hrdinu na starého otca, veterána prvej svetovej vojny, ktorý ujde z ruského zajatia na Sibíri a vracia sa cez celú Áziu domov. Vychádza zo skutočného príbehu architekta Ladislava Hudeca, ktorý vyskočil aj s bratom z vlaku kdesi za Čitou, dostal sa do Číny a už sa nevrátil. Zostal v Šanghaji, kde sa stal úspešným architektom. Ďalšiu líniu tvorí profesijný život hlavného hrdinu – hudobného publicistu, dídžeja a hudobného kritika. A tú tretiu tvorí láska. Píšete o láske, ale pomerne netypickej – o vzťahu jedného muža s dvoma ženami či dokonca o láske tejto trojice navzájom. Je niečo také v živote reálne? „Či je to reálne, to neviem.“ Vyskytuje sa to? „Určite sa to vyskytuje, aj keď neviem, v akých formách.“ Vo vašom príbehu nejde len o sexuálny vzťah, ale o citové puto medzi troma ľuďmi. „Áno. Ale na túto tému bolo nakrútených veľa filmov, od komédií až po drámy, a aj niektorí významní spisovatelia mali podobné vzťahy, napríklad Majakovskij žil s dvoma ženami. Kamarát robil na túto tému rešerš – lebo sa usilujeme adaptovať môj román do rozhlasovej podoby – a našiel takých postáv v dejinách umenia a literatúry viac. V podstate mi išlo aj o juxtapozíciu, ktorú tvorí vzťah hlavného hrdinu – respektíve jeho bohémsky život v súčasnej Bratislave – voči útrapám v prvej svetovej vojne.“ Bol to provokačný zámer?  „Pokiaľ ide o vzťah trojice, rátal som s nabúraním istých zabehnutých vzorcov, aj keď nie som naivný a nemyslím si, že by môj román mohol niečo zmeniť. Koniec koncov, v 20. storočí boli napísané oveľa extrémnejšie knihy a de facto už v 19. alebo v 18. storočí vznikli takéto knihy, ktoré dnes považujeme vlastne za klasiku. Či už ide o Markíza de Sade, alebo o grófa z Rochesteru. A potom je tu celá francúzska Belle époque, Henry Miller a ďalší. Nemyslím si, že by môj román bol niečo extra, niečo, čo tu ešte nebolo.“ Možno v slovenskom prostredí áno.  „Je vyskladaný z osobných zážitkov, zo zážitkov mojich známych, z príbehov iných ľudí, z prečítaných príbehov. V románe sú tiež povsúvané citácie a odkazy na iných autorov, objavia sa tam takto Peter Macsovszky, Balla, Ivana Gibová, Pavel Vilikovský, Agda Bavi Pain, Marcel Proust, Henry Miller, Orhan Pamuk. Vravíte, že ste si požičali príbeh architekta Hudeca. Váš starý otec vám zvykol rozprávať zážitky z vojny? „Môj starý otec sa naozaj narodil vtedy, keď sa narodil starý otec môjho hrdinu, píšem aj konkrétny dátum. A naozaj bol v zajatí v Rusku, na Kryme, naozaj sa vrátil asi po desiatich rokoch a nikto presne nevie, kde bol, čo tam robil. Príbehom architekta Hudeca som to len dofarbil.“ Michal Habaj na obálke píše, že je to trocha porno, trocha romantika a trocha história. Nemali ste ste problém, ako to ľudia prijmú? „Nie, nemal som s tým zásadný problém, lebo nevidím jediný dôvod, prečo by to mal niekto považovať za niečo neobvyklé, keďže v histórii literatúry sú stovky kníh, ktoré podávajú erotiku ešte oveľa explicitnejšie. Napríklad Georges Bataille, Boris Vian či spomínaný Henry Miller. Táto téma sa mi zdá zaujímavá na rozohratie rôznych situácií, ktoré posúvajú dej. Vytvára to určité napätie medzi tradičnými hodnotami a tým, čo žijú súčasníci. Chcel som vytvoriť obraz modernej Bratislavy alebo moderného mestského života, ktorý je typický pre akúkoľvek európsku metropolu. Vlastne som sa usiloval dostať Bratislavu na mapu Európy. Skrátka, veľkomestský život sa neodohráva len v Londýne a v Paríži, ale aj u nás.“ Ako dlho ste román písali? „Prvá časť zamýšľanej trilógie – História – mi vyšla v roku 2009. Samozrejme, že druhú časť – Spolu – som nepísal nonstop päť rokov. Hovorí sa, že román si treba vysedieť, treba nájsť na písanie ucelený časový blok. U nás však máloktorý spisovateľ môže žiť z literatúry, každý je v bežnej prevádzke – rovnako aj ja mám civilné povolania, ktoré mi zaberú množstvo času. Nájsť si čas na písanie je dosť veľký problém. Mohol som písať len cez v lete cez prázdniny.“ Píšete aj poéziu. Čo pre vás znamená písanie poézie a čo písanie prózy? „Je v tom veľký rozdiel. Poéziu chápem ako oveľa viac artistnú – má bližšie k súčasnému výtvarnému umeniu ako k próze. Aspoň ten typ poézie, o ktorú sa usilujem. Niekedy sú to skôr textové inštalácie alebo textové experimenty a – môj román, napriek tomu, že má určité experimentálne prvky, je v podstate stále klasicky napísaným románom. Je v ňom dej a všetko, čo si ľudia pod románom predstavujú. Podľa mňa má próza aj trocha iné funkcie ako poézia. Poézia naozaj testuje matériu okolo nás, respektíve reflektuje realitu inak, ako to robí próza. Keď si prečítam napríklad Ezru Pounda alebo T. S. Eliota, poviem si: Wow! Akoby som objavil vesmír. Niekto so mnou nemusí súhlasiť, ale aj tie najnáročnejšie romány stále plnia relaxačná funkciu.“ Pre čitateľa? „Určite. Človek si pri čítaní oddýchne. Ľahne si na pláži a za pár hodín knihu zhltne. Mne sa však zdá, že – nielen na Slovensku – vzniká veľa takých románov, z ktorých má človek síce dobrý pocit, ale o pár týždňov už fakt ani nevie, o čom to bolo. Je to také amorfné písanie, ktoré sa u nás veľmi rozmohlo. Číta sa to fajn, človek je z toho nadšený, všetko je v poriadku, lenže nič z toho vo vás veľmi neostáva.“ Ste spisovateľ aj vydavateľ. Nebijú sa vo vás tieto dve osobnosti? „Bije sa to z hľadiska časového. Ale to by sa bila hocijaká iná práca. Keby som robil v banke, takisto by som tam od deviatej do šiestej sedel a čas na písanie by mi nezostával. No ponúkol som svoj román na vydanie inému vydavateľovi, Albertovi Marenčinovi, lebo ak by som si ho vydal sám, to už by sa bilo aj inak. Napríklad by som sám sebe musel robiť PR aj distribúciu, čo si akosi neviem dosť dobre predstaviť.“ Niektorí autori si knihy vydávajú sami a bolo to tak aj v minulosti. „S poéziou je to iné. Poéziu si vydávam sám – pod značkou občianskeho združenia Vlna – ale to má úplne iné dôvody. Poézia je totiž skôr o rozdávaní ako o predávaní. A najlepšie si ju môžem rozdať sám. Zatiaľ čo pri románe je predpoklad, že by sa mal predávať.“ Milan Kundera tvrdí, že do súčasného európskeho románu sa presťahovala filozofia, teda že filozofické diela dnes nahradili romány. Máte obľúbených svetových románopiscov? „Houellbecq je zaujímavý, ale aj Michel Faber alebo Zadie Smith. Súčasní americkí autori sú výborní. Dobrých románov je mnoho, veď už sa hovorí o knižnom priemysle. Ide však o to, aby z toho v človeku niečo zostalo. Viac inklinujem k starším autorom, ako sú Henry Miller alebo Umberto Ecco. Od neho sa mi páčia najmä prvé dve knihy Meno ruže a Foucoltovo kyvadlo. Alebo Chazarský slovník od Milorada Pavića. To sú pre mňa dosť podstatné knihy, ktoré ma ovplyvnili. A potom mám strašne rád science fiction – William Gibson a jeho román Neoromancer je pre mňa kľúčový. A stále čítam dosť veľa poézie. Romány až tak veľmi nie, a keď, tak slovenské. Tie ma zaujímajú viac. Západné veci som čítal v puberte alebo keď som mal dvadsať.“ Prestalo vás to baviť? „V Londýne poznám z románov pomaly už každú ulicu, ale to, čo sa deje v Bratislave, mi doteraz akosi unikalo.  Je podľa mňa fajn prečítať si niečo, čo sa odohráva na vedľajšej ulici, kde bývam, a v podnikoch, ktoré poznám. Z tohto mi najlepšie vychádza Ondrej Štefánik a jeho Bezprsté mesto, ktoré je podľa mňa skvelou ukážkou bratislavského mestského románu. Je to super napísané. Podľa mňa je to jeden z najlepších románov, aké sa u nás vôbec napísali. A potom je tu Peter Macsovszky. Hoci jeho román Mykať kostlivcami sa odohráva v Holandsku a posledný Tantalopólis zasa v Brazílii. V podstate sú o nás. Má to výpovednú hodnotu, ktorá ma zaujíma.“ Vaša kniha prenikla aj na pulty jedného obchodného reťazca. Nebojíte sa nálepky komerčného autora? Robili ste si z toho žarty aj na sociálnej sieti. „To ma len pobavilo, v zásade mi je jedno, kde sa moje knihy predávajú. Podľa štatistík sa najviac kníh predá práve v reťazcoch. Nemám s tým žiaden problém.“ Od koho máte viac pozitívnej spätnej väzby na román Spolu? Od žien alebo od mužov? „Asi od mužov, keďže so ženami sa až tak veľmi v poslednom čase nestretávam. Respektíve žiadna žena, okrem manželky, mi na tú knihu ešte nič nepovedala.“   Autorke rozhovoru vyšla vo vydavateľstva Petra Šuleja Drewo a srd kniha Bez lásky Tento text ste mohli čítať vďaka tomu, že platíte za obsah. Vážime si to.


Ústavný súd zakázal bosnianskym Srbom oslavovať Deň jednoty

Sporný sviatok Srbi oslavovali i napriek protestom ostatných etnických skupín.

SARAJEVO. Bosniansky ústavný súd v piatok zakázal kontroverzný srbský sviatok Deň jednoty. Ďalšie etnické skupiny žijúce v Bosne a Hercegovine, ako sú Moslimovia a Chorváti, ho totiž považujú za diskriminačný. Informovala o tom agentúra AP. Deviaty január je pre bosnianskych Srbov dňom osláv vzniku vlastného "štátu" v Bosne, ktorý vyhlásili v roku 1992. Toto rozhodnutie viedlo k občianskej vojne v Bosne, v ktorej v rokoch 1992-1995 zomrelo viac než 100.000 ľudí a z krajiny utiekla polovica obyvateľstva. Tamojší Moslimovia a katolícki Chorváti boli perzekvovaní a z územia Republiky srbskej takmer úplne vyhnaní. Bosnianski Srbi verdikt súdu označili za politický a namierený proti nim. "Toto je vážny útok na Republiku srbskú," povedal premiér Radovan Viškovič. Sporný sviatok Srbi oslavovali i napriek protestom ostatných etnických skupín a rozhodnutiu súdu z roku 2015. Ten tvrdil, že sviatok je v rozpore s ústavou. Republiku srbského národa Bosny a Hercegoviny (neskoršie premenovanú na Republiku srbskú) vyhlásili bosnianski Srbi 9. januára 1992, čím rozdúchali následnú občiansku vojnu. Po skončení konfliktu sa Republika srbská stala jednou z autonómnych oblastí Bosny a Hercegoviny.


V chaose a konfliktoch sa vlani narodilo 29 miliónov detí

Každé piate bábätko na svete v minulom roku čelilo nástrahám vojny, upozornil UNICEF.

NEW YORK. V krízových oblastiach, ako sú Afganistan, Somálsko, Sýria, Južný Sudán či Jemen, sa v minulom roku narodilo viac než 29 miliónov detí. Informoval o tom v piatok v New Yorku Detský fond OSN (UNICEF). Tieto zistenia podľa jeho údajov znamenajú, že každé piate bábätko na svete v minulom roku strávilo počiatočné obdobie svojho života v chaose, vojne, neistote a strese. To vedie často k tomu, že tieto deti bývajú podvyživené a ustráchané, veľa plačú, zle spia a stávajú sa agresívnymi. "Okrem očividných priamych nebezpečenstiev môžu byť dlhodobé dôsledky takéhoto štartu do života katastrofálne," varovala šéfka fondu Henrietta Foreová. "To, čo tieto rodiny potrebujú, je mier. Kým sa tak ale stane, potrebujú nevyhnutne viac podpory, aby sa vyrovnali so spúšťou okolo seba. Od toho závisí 29 miliónov nových životov a ich budúcnosť," dodala Foreová.


Obchody tlačia na zvyšovanie ponuky vajec z podstielkových chovov

Podmienka obchodných reťazcov môže ohroziť celkovú sebestačnosť Slovenska v produkcii vajec.

BRATISLAVA. Na Slovensku je v súčasnosti podľa Únie hydinárov Slovenska veľký tlak obchodu na zvyšovanie ponuky vajec z podstielkových chovov. Takmer všetky zahraničné obchodné reťazce mali už v priebehu minulého roka deklarovať, že od roku 2025 nebudú vo svojich prevádzkach predávať spotrebiteľom vajcia z klietkových chovov. V ponuke budú mať už iba vajcia podstielkové, z voľných výbehov a z biochovov. Konštatoval to na piatkovom tlačovom brífingu riaditeľ únie hydinárov Daniel Molnár, ktorý dodal, že táto situácia môže znížiť sebestačnosť SR v celkovej produkcii vajec až o polovicu."Obchodné reťazce ako dôvod na zvyšovanie ponuky vajec z podstielkových chovov uviedli tlak spotrebiteľov na nákup tohto typu vajec. Napriek predtým deklarovanému roku 2025 už v apríli 2018 oznámili dva zahraničné reťazce producentom vajec v SR informáciu, že už v roku 2018 nebudú nakupovať žiadne slovenské klietkové vajcia v malých spotrebiteľských baleniach (6 a 10 kusov), iba vajcia podstielkové," ozrejmil situáciu Daniel Molnár. Únia hydinárov Slovenska, ako aj producenti vajec na Slovensku považujú tento tlak zahraničných obchodných reťazcov za neopodstatnený z pohľadu podmienok v chove nosníc na Slovensku. Klietkové chovy majú podľa únie podiel 88,5 percenta na chove nosníc v SR, podstielkové chovy 11 percent podiel biologických chovov a chovov s voľným výbehom je iba na úrovni 0,5 percenta. "Tento tlak nemá žiadne kvalitatívne opodstatnenie. Dôvodom je fakt, že kvalita a zloženie vajec vôbec nezávisia od spôsobu chovu nosníc, pretože kvalitu a zloženie vajec ovplyvňuje iba krmivo, ktoré nosnica konzumuje a jeho zloženie. Tento tlak obchodných reťazcov by bolo možné považovať za snahu o likvidáciu slovenských chovov nosníc, zníženie sebestačnosti SR v produkcii vajec a získanie slovenského trhu s vajcami pre masívny dovoz vajec zo zahraničia. Najväčším problémom je, že v SR nie je v najbližšom období možné výrazne zvýšiť ponuku vajec z podstielkových chovov," pokračoval Molnár. Z ekonomického hľadiska predstavuje chov nosníc na podstielke podľa hydinárov zvýšené náklady o približne 0,5 centu na 1 kus vyprodukovaného vajíčka. Teda, ak by mali slovenskí producenti predávať do obchodných reťazcov iba podstielkové vajcia, museli by zvýšiť svoje predajné ceny minimálne o túto sumu. Zmena systému chovu obohatených klietok na podstielkové chovy by si podľa ÚHS vyžiadala investície vo výške desiatok miliónov eur, ktoré v súčasnej dobe a pri súčasnom vývoji cien za obdobie posledných 8 rokov nemá hydinársky sektor k dispozícii. "Ďalším problémom je pri zmene klietkového chovu na podstielkový aj výrazné zníženie počtu kusov chovaných nosníc na jednej hale. Preto, aby bol zachovaný rovnaký počet nosníc pri podstielkovom chove, musel by chovateľ postaviť minimálne tri nové haly na chov nosníc. Ak by sa zmenil spôsob chovu nosníc z klietkového chovu na podstielkový bez výstavby nových hál, tak by sa znížila sebestačnosť v produkcii vajec v SR zo súčasných 106 % na úroveň približne 40 - 50 %," dodal Daniel Molnár.Prieskumom Slovenskej poľnohospodárskej a potravinárskej komory na prelome rokov 2017 a 2018 sa podľa ÚHS zistilo, že na pultoch reťazcov na Slovensku je iba 66 % slovenských vajec. Medziročne malo prísť k poklesu podielu slovenských vajec o 6 %. V produkcii slepačích vajec je Slovensko na základe prieskumu dlhodobo sebestačné, v roku 2017 sa sebestačnosť v produkcii vajec dostala na úroveň 106,6 % a hydinári vyprodukovali 1,27 miliardy kusov vajec, čo predstavuje nárast oproti roku 2016 o 2,4 %, teda o 29,5 milióna kusov.Agentúra SITA vydá k správe aj zvukovú správu.


AKTUAIZOVANÉTrumpov minister obrany nezdieľa jeho názor o NATO, Moskva naopak súhlasí

Šéfa nemeckej diplomacie znepokojilo Trumpovo vyjadrenie o Aliancií ako o zastaranej organizácii.

BRUSEL. Viacerí ministri zahraničných vecí členských krajín EÚ v pondelok v Bruseli hodnotili najnovšie vyhlásenia novozvoleného amerického prezidenta Donalda Trumpa, ktoré poskytol pre periodiká The Times a Bild. Šéf nemeckej diplomacie Frank-Walter Steinmeier po príchode na zasadnutie Rady EÚ pre zahraničné záležitosti označil za "znepokojujúce" Trumpovo tvrdenie, že NATO je zastaraná štruktúra. "Uvidíme, aké to bude mať dôsledky pre americkú politiku," upozornil Steinmeier, ktorý na rokovania najvyšších európskych diplomatov prišiel po stretnutí s generálnym tajomníkom NATO Jensom Stoltenbergom. Dodal, že tieto obavy zdieľajú aj v aliancii, a pripomenul, že budúci prezident USA protirečí slovám budúceho amerického ministra obrany, ktorý má na alianciu iný názor. Hovorca Kremľa Dmitrij Peskov naopak súhlasí s názorom novozvoleného prezidenta USA Donalda Trumpa, že NATO "možno sotva označiť za modernú organizáciu". Ide podľa neho o "prežitok, ktorého systémovým cieľom je konfrontácia". "NATO je naozaj prežitok, aj my s tým súhlasíme," uviedol Peskov podľa agentúry Interfax. Vysvetlil, že "keďže systémovým cieľom aliancie je konfrontácia a podriaďuje sa tomu aj celá jej štruktúra, potom ju sotva možno označovať za modernú organizáciu, ktorá spĺňa predstavy o stabilite, trvalom rozvoji a bezpečnosti". Minister zahraničných vecí Francúzska Jean-Marc Ayrault pred novinármi uviedol, že najlepšou odpoveďou na Trumpove vyhlásenia je "jednota Európanov". "Rovnako ako aj v prípade brexitu musíme zostať jednotní, musíme vytvoriť jednotný front, nemali by sme zabúdať, že sila Európanov spočíva v ich jednote," spresnil Ayrault. Dodal, že sa teší na stretnutie s novým ministrom zahraničných vecí USA, s ktorým chce prediskutovať také dôležité témy, ako sú vzťahy s Ruskom, ukrajinská kríza, otázka sankcií alebo jadrová dohoda s Iránom a blízkovýchodný mierový proces. Šéf rakúskej diplomacie Sebastian Kurz novinárom pripomenul, že nesúhlasí s Trumpovým názorom na Severoatlantickú alianciu, lebo NATO je podľa neho veľmi silné obranné zoskupenie. Belgický vicepremiér a šéf rezortu zahraničia Didier Reynders upozornil, že si treba počkať na prvé kontakty s budúcou americkou administratívou. Zároveň pripomenul, že EÚ a USA už urobili spoločne veľa vecí a budú musieť preukázať, akú významnú hodnotu predstavuje EÚ a NATO". V podobnom duchu sa vyjadril aj slovenský minister zahraničných vecí Miroslav Lajčák, ktorý vyzval na trpezlivosť. Podľa jeho slov nemá zmysel, aby ministri zahraničných vecí EÚ ešte pred inauguráciou nového prezidenta USA hodnotili jeho jednotlivé vyhlásenia.


AKTUALIZOVANÉ O STANOVISKO REGIOJETU 19:05Danko: Ak RegioJet nezvláda podnikanie, nech hľadá vinníka vo vlastných radoch

SNS sa ostro ohradila voči vyjadreniam spoločnosti RegioJet. RegioJet si totiž podľa SNS vybral iba ziskové hrozienka.

BRATISLAVA. Rozhodnutím z minulosti, ktorým sa stiahli štátne InterCity (IC) vlaky z trasy medzi Bratislavou a Košicami, dostala súkromná spoločnosť RegioJet k dispozícii absolútny monopol na tejto trase. Je o tom presvedčená parlamentná SNS. Obnovením štátnych IC vlakov sa teda podľa národniarov iba vytvorilo zdravé konkurenčné súperenie. RegioJet si totiž podľa SNS vybral iba ziskové hrozienka. "Slovensko nepotrebuje takýchto špekulatívnych podnikateľov, ktorí to, čo nie je až tak lukratívne, nechajú na štát a vyberú si vopred iba istý zisk a profit," uviedol v dnešnom stanovisku predseda SNS a Národnej rady (NR) SR Andrej Danko. Reagoval tak na vyhlásenia spoločnosti RegioJet, ktorá v utorok 3. januára oznámila, že od 31. januára 2017 prestane vypravovať vlaky na trase Bratislava - Košice. Hlavným impulzom na takýto krok bol podľa RegioJetu návrat IC vlakov na túto trať, čo bolo podľa firmy politické rozhodnutie urobené na nátlak predsedu parlamentu a strany SNS Andreja Danka. Súčasne s cestovným zadarmo v dotovaných rýchlikoch totiž nie je podľa dopravcu na trhu dostatok platiacich cestujúcich na to, aby sa vedeli komerčne nedotované vlaky vo vnútroštátnej doprave na Slovensku uživiť. SNS sa však dnes ostro ohradila voči vyjadreniam spoločnosti RegioJet. "Ak má uvedená spoločnosť pocit, že nezvláda podnikanie na Slovensku, nech hľadá vinníka vo vlastných radoch a nesnaží sa preniesť zodpovednosť za manažérske zlyhanie na osobu predsedu SNS a Národnej rady Slovenskej republiky," dodala strana. Národniari pripomenuli, že už v minulosti verejne deklarovali, že súčasťou ich programu a prísľubu pre občanov, teda jedným z ich politických cieľov, je obnovenie štátnych IC vlakov na trase Bratislava - Košice. "Slovenská národná strana sa nemôže a ani sa nebude prizerať na rozklad a demolovanie posledných štátnych činností. Práve naopak, to, čo na Slovensku máme, si musíme chrániť," zdôraznil Danko. Napriek všetkému, čo za posledné dni zaznelo zo strany spoločnosti RegioJet, je podľa SNS Slovensko štátom, ktorý je otvorený všetkým dopravcom a pre súkromníkov "ponúklo absolútne nadštandardné podmienky". "Ak česká spoločnosť kritizuje podporu našich vlastných vlakov, nech ukáže jediného slovenského prepravcu, ktorý má v Českej republike také podmienky a monopol na prioritnej trase medzi dvoma najväčšími mestami v štáte, ako mal práve RegioJet," vyzval Danko. Andrej Danko presadil znovuobnovenie vlakov IC ZSSK, ktoré pred tým vláda pre jich dlohodobú stratovosť zrušila. Toto presadil i do programového prehlásenia vlády.Vlaky IC ZSSK neboli nikdy v zisku a ich znovuzavedenie za existencie cestovného zdarma spôsobilo, že na trhu nie je dostatok zákazníkov pre to, aby tu uživilo viac dopravcov. Je to čistá ekonomická realita v realite, keď viac ako polovica zákazníkov má vďaka zásahom štátu ísť dotovaným rýchlikom zadarmo a na trhu chýbajú. Andrej Danko je tak priamo zodpovedný za to, že sa na Slovensku na dlhú dobu zakonzervuje monopol štátneho dopravcu - žiadny iný dopravce tu svoje služby nebude ponúkať, pretože kvôli existencii cestovného zadarmo je trh pre komerčné vlaky tak malý, že nemajú šancu na existenciu. Z rovnakého dôvodu budú stratové i vlaky IC ZSSK. Ak by neboli štátne zásahy, na trase z Bratislavy do Košíc pokojne vedľa seba mohli fungovať traja či štyria dopravcovia - RegioJet, IC ZSSK a další a súperiť kvalitou služieb o zákazníkob tak, ako funguje viac operátorov v telekomunikáciách. Andrej Danko nevyberane útočil na RegioJet, o ktorom v rozhovore prehlásil, že neznáša žlté vlaky a musí zo Slovenska zmiznúť. RegioJet je firmou registrovanou na Slovensku a zamestnává stovky Slovákov a prepravuje denne tisíce Slovákov do zamestnánia, do škôl alebo za voľnočasovými aktivitami. Len za rok 2016 odviedol do slovenského štátneho rozpočtu viac ako šesť miliónov eur na daniach a ďalších odvodoch. Zodpovedný politik, ktorému ide o skutočný prínos pre svojich občanov by si také prehlásenie nikdy nemal dovoliť. Andrej Danko je vďaka presadeniu znovuobnoveniu vlakov IC ZSSK spoluzodpovedný za straty z ich prevádzky. Podľa analýzy RegioJetu, len za prvý týždeň ich prevádzky bola strata najmenej 30-tisíc eur a ich priemerná obsadenosť je v porovnaní s vlakmi RegioJetu približne tretinová. S väčším počtom spojov sa dá predpokladať ďalšie zvýšenie ich stratovosti, pretože budú čeliť rovnakému problému, pre ktorému z trasy odchádza RegioJet - a to nedostatku platiacich zákazníkov, ktoré odišli do vlakov zadarmo. Tento účet potom bude predložený k úhrade daňovým poplatníkom.  RegioJetu je veľmi ľúto a veľmi ho mrzí, že musí k 31. 1. ukončiť prevádzku svojich vlakov na trase Bratislave - Košice. Dva roky sme sa snažili ponúkať služby a vybudovať zdravé a ziskové podnikanie tak, ako je tomu na ostatných trasách, kde RegioJet pôsobí, a kde nečelí krokom obmedzujúce podnikanie na trhu. Jedinou príčinou odchodu RegioJetu z trasy Bratislava - Košice je tak bohužiaľ postup štátu, ktorý sa rozhodol, že ďalších dopravcov na Slovensku nechce. A na tom má Andrej Danko zásadný podiel.


Mladík na ulici v Istanbule zachytil batoľa padajúce z okna

ISTANBUL. Vďaka virálnemu videu sa stal z mladého muža v tureckom Istanbule hrdina - mladík na ňom do rúk zachytí dievčatko vo veku batoľaťa, ktoré padá z okna na druhom poschodí. Fawzí Zabaat, 17-ročný Alžírčan, kráčal minulý týždeň po ulici v istanbulskej robotníckej štvrti Fatih, keď zbadal, ako sa dvojročné sýrske dievča hrá pri otvorenom okne bytu. Na videu, zverejnenom tento týždeň, tínedžera vidieť, ako sa snaží na nebezpečnú situáciu upozorniť ľudí okolo seba. Potom vykročí smerom k domu a zachytí rukami dievčatko, ktoré sa už rúti na chodník. Tínedžer pôsobil skromne, keď s ním v stredu robila rozhovor turecká tlačová agentúra Dogan, ktorá zverejnila aj zábery zo záchrany. "Práve som išiel po ulici a zbadal som malé dievčatko v okne. Padalo a vďaka Bohu, chytil som ho skôr, ako narazilo na zem," citovala vo štvrtok jeho slová agentúra AFP.


Hapal zverejnil nomináciu na dôležité súboje proti Chorvátsku a Maďarsku

Nominácia SR

Prečo bez Stocha?

Nominácia CRO

Nominácia HUN

BRATISLAVA. Tréner slovenskej futbalovej reprezentácie Pavel Hapal nominoval na kľúčové kvalifikačné zápasy o postup na budúcoročné majstrovstvá Európy proti vicemajstrom sveta z Chorvátska (6. septembra v Trnave) a susedom z Maďarska (9. septembra v Budapešti) dovedna 25 hráčov. V tíme čerstvého päťdesiatnika nechýbajú tradičné opory - brankár Martin Dúbravka, obrancovia Peter Pekarík s Milanom Škriniarom ani kapitán Marek Hamšík. V Hapalovom menoslove sa nachádzajú aj záložník László Bénes z nemeckej Borussie Mönchengladbach, krídelník Lukáš Haraslín z poľskej Lechie Gdansk, obranca nováčika španielskej Primera División RCD Mallorca Martin Valjent či útočník Michal Ďuriš z cyperského Anorthosisu Famagusta. Miesto iba medzi náhradníkmi sa ušlo Miroslavovi Stochovi z gréckeho PAOK Solún. Slovensko má v kvalifikačnej E-skupine po troch stretnutiach na konte 6 bodov za marcové domáce víťazstvo nad Maďarskom (2:0) a júnový triumf v Azerbajdžane (5:1). Identický bodový zisk ako Slováci majú aj Chorváti. Na čele tabuľky sú deväťbodoví Maďari, Walesania doteraz získali tri body za výhru nad Slovákmi (1:0), Azerbajdžan ešte nebodoval. Brankári: Obrancovia: Stredopoliari: Útočníci: Náhradníci: Piatok 6. septembra: SLOVENSKO - Chorvátsko (20.45), Wales - Azerbajdžan (20.45) Pondelok 9. septembra: Azerbajdžan - Chorvátsko (18.00), Maďarsko - SLOVENSKO (20.45) Štvrtok 10. októbra: Chorvátsko - Maďarsko (20.45), SLOVENSKO - Wales (20.45) Nedeľa 13. októbra: Maďarsko - Azerbajdžan (18.00), Wales - Chorvátsko (20.45) Sobota 16. novembra: Azerbajdžan - Wales (18.00), Chorvátsko - SLOVENSKO (20.45) Utorok 19. novembra: SLOVENSKO - Azerbajdžan (20.45), Wales - Maďarsko (20.45)


Ceny ropy oslabili, zlacnelo aj zlato

Vývoj cien drahých kovov bol zmiešaný. Zlato zlacnelo a cena striebra stúpla.

NEW YORK. Ceny ropy vo štvrtok (10.11) oslabili. Ľahká americká ropa klesla o 61 centov, čiže o 1,3 percenta a uzavrela na úrovni 44,66 USD za barel. Severomorská ropa Brent, ktorej cena je medzinárodnou referenčnou cenou, oslabila o 52 centov, čiže o 1,1 percenta na hodnotu 45,84 USD za barel. Medzinárodná agentúra pre energetiku (IEA) vo štvrtok uviedla, že globálna ťažba ropy sa v októbri zväčšila. Dodávky ropy na globálny trh podľa jej údajov minulý mesiac stúpli o 0,8 mil. barelov denne na 97,8 mil. barelov denne. Znížila sa aj veľkoobchodná cena benzínu na americkom trhu, a to o 2 centy na 1,34 USD za galón, pričom vykurovací olej zlacnel o jeden cent na 1,44 USD za galón. Vývoj cien drahých kovov bol zmiešaný. Zlato zlacnelo o 7,10 USD a uzavrelo na úrovni 1 266,40 USD za uncu. Cena striebra si však pripísala 36 centov, čiže 2 percentá a stúpla na 18,74 USD za uncu.


Líder AfD vyzval podporovateľov, aby odmietli násilie

AfD chce striktne odmieta výzvy na akékoľvek násilie, vyhlásil jeden zo šéfov populistickej strany.

BERLÍN. Jeden z lídrov nemeckej nacionalistickej strany Alternatíva pre Nemecko (AfD) Jörg Meuthen vyzval jej podporovateľov, aby odmietli násilie. Prostredníctvom sociálnej siete Facebook napísal, že musí prehovoriť po tom, ako ľudia na jeho predchádzajúce vyjadrenie reagovali so slovami, že "násilie je nevyhnutné". Uviedol tiež, že AfD chce zmeniť Nemecko prostredníctvom demokratických prostriedkov a "striktne odmieta výzvy na akékoľvek násilie". Nemeckí predstavitelia vyjadrili znepokojenie z narastajúcej radikalizácie AfD, ktorá tiež začala upevňovať vzťahy s krajne pravicovými skupinami. Minister spravodlivosti Heiko Maas navrhol, aby niektoré z jej sekcií podliehali dohľadu domácej spravodajskej služby. Alternatíva pre Nemecko, ktorá svoju kampaň založila na striktnom odmietaní imigrácie, skončila v minuloročných parlamentných voľbách na treťom mieste.


Briti už nemajú priveľa času na dohodu, varuje fínsky premiér

Rinne tvrdí, že najlepšou možnosťou pre riadený brexit je vyrokovaná dohoda.

PRAHA. Veľká Británia už nemá veľa času na to, aby predstavila nové a presvedčivé návrhy na odchod z Európskej únie. Počas pondelkovej návštevy Prahy to povedal fínsky premiér Antti Rinne. Po stretnutí s českým premiérom Andrejom Babišom uviedol, že najlepšou možnosťou pre riadený brexit je dohoda vyrokovaná medzi oboma stranami, ktorú však súčasná britská vláda odmieta. Babiš v tejto súvislosti uviedol, že situácia v Británii je "nejasná" a nikto nevie, ako sa to skončí. Rinne už predtým upozornil, že Londýn musí svoje návrhy predložiť písomne do konca septembra. Fínsko v súčasnosti drží rotujúce predsedníctvo Rady EÚ.Britský premiér Boris Johnson verí, že dohodu bude možné dosiahnuť na kľúčovom summite európskych lídrov 17. októbra. Oficiálny termín vystúpenia Veľkej Británie z Európskej únie je stále 31. október.


Nestlé chce znížiť množstvo cukru vo svojich výrobkoch takmer o polovicu

Podľa firmy by však výrobky o svoju sladkú chuť nemali prísť.

ZÜRICH. Výskumníkom firmy Nestlé sa vraj podarilo vyvinúť technológiu, ktorá zníži obsah cukru v niektorých jej výrobkoch až o 40 percent, bez toho aby sa zmenila chuť. Švajčiarska nadnárodná firma oznámila, že si objav nechá patentovať a postupne ho od roku 2018 začne zavádzať do výroby. Nestlé pracuje na obmedzení obsahu cukru vo svojich výrobkoch už od roku 2004. Nová metóda je založená na zmene štruktúry cukrových častíc. Keď urobíme kryštáliky cukru vnútri dutými, každá častica sa rýchlejšie rozpustí na jazyku a bude rýchlejšie stimulovať chuťové poháriky, vysvetlila firma. V čokoládach sa potom bude môcť cukru používať menej, dodala. Nestlé prichádza s inováciou v čase, keď stúpa dopyt po zdravšom jedle a nápojoch. Náklady na liečenie obezity začínajú zasahovať do zdravotníckych rozpočtov. Niektoré vlády, vrátane britskej, zavádzajú dane na sladké nápoje. Firmy preto masovo investujú do inovácií, aby sa tomuto trendu prispôsobili. Nestlé je podľa tržieb najväčšou potravinárskou spoločnosťou na svete, vyrába napríklad kávu Nescafé, čokoládové tyčinky Kit Kat, cereálie Nesquik či koreniace zmesi Maggi.


Poslankyňa Shahzad: Viac sa bojím v našich uliciach, ako v mestách plných cudzincov

Na niektoré výbory poslankyňa Silvia Shahzad nechodí, lebo chodiť nevie a prístup pre vozíky nemajú.

Na diaľku sa vydala za pakistanského imigranta, je na vozíku a v parlamente jej šéfuje človek, ktorý nemá problém svoje kolegyne urážať. Poslankyňa Silvia Shahzad čoraz viac zisťuje, aký je vzťah slovenskej spoločnosti k odlišným ľuďom. Jednoduché to nemá ani s pohybom v parlamente. Na zasadnutí ľudskoprávneho výboru musela sedieť vonku a výbor sledovala cez mobil. Zobrať si moslima a ešte na diaľku je v našej spoločnosti celkom kontroverzné. Aké ste na to dostali reakcie? „Moji kolegovia s tým problém nemali ani ja som nič v okolí nezaznamenala. V rodine to berú ako prirodzenú zmenu v živote, keď sa žena vydá. Je však pravda, že Slovensko nie je ešte pripravené na prijímanie cudzincov a sme viac uzatvorení. Na druhej strane aj Slováci radi vycestujú do zahraničia, takže sa možno časom naučíme, že aj cudzinci chcú tiež cestovať k nám.“ Takže nemáte s tým až negatívnu skúsenosť, ako by sa na prvý pohľad mohlo zdať? „Nie. Pred časom, keď som o tom nemala žiadne informácie, tak by som tiež mala strach. Ale práve preto som si veľa vecí zisťovala, overovala a nakoniec som sa rozhodla, že takáto svadba nie je problém. Súhlasím však s tým, že treba byť opatrný v každej situácii, či už ide o moslima alebo nie.“ Bývalá podpredsedníčka Národnej rady Renáta Zmajkovičová vás za vaše rozhodnutie skritizovala na facebooku. „Vôbec to nesledujem.“ Zachytili ste aspoň negatívne diskusie pod článkami? „Priznám sa, že som ani nečítala články, ktoré o mojom sobáši vyšli. Reálne som dala po svadbe jeden rozhovor a ostatné média to prebrali. Ani som ich nekontrolovala, ani som sa nezaujímala o diskusie pod nimi. Snažila som sa od toho dištancovať, pretože je to pre mňa citlivá téma. Navyše na internete je ľahké povedať si svoj názor na človeka, ktorého nepoznáte.“ Máte pocit, že sa prístup Slovákov k islamu zhoršuje? „Tým, že tieto témy zneužívajú mnohí politici, tak sú u nás moslimovia v nemilosti. Politici sú nositeľmi názorov a ľudia si to preberajú. Predsa len, dnes je informácii strašne veľa a ťažko sa triedia. Ľudia si neoverujú, či sa tie správy zakladajú na pravde.“ Čoraz viac sa objavujú správy o útokoch na cudzincov. Nebojíte sa, že sa to môže stať aj vám v rodine? „Priznám sa, že sa viac bojím toho, či môžem vyjsť na ulicu u nás doma, ako keď idem do zahraničného mesta, kde je množstvo cudzincov.“ Boli ste na kontrole na úrade práce k Čistému dňu. Aký máte z fungovania tejto inštitúcie dojem? „Komunikácia medzi úradom práce a ďalšími orgánmi je ťažkopádna a na tom stroskotáva celý systém. Hľadali sme súvislosti, kde nastal pri Čistom dni problém a mňa osobne by zaujímalo, čo kontrolovali celé tie mesiace, keď doteraz neskontrolovali všetko. Neviem, čo budú robiť, ak až po roku zistia, že boli porušené pracovnoprávne vzťahy a teraz to začnú riešiť. Čo chcú skonštatovať po takej dlhej dobe, keď zariadenie doteraz normálne fungovalo?“ Súhlasíte s myšlienkou, že celý systém by sa mal nanovo prerobiť? „Určite áno. Ministerstvo práce, sociálnych vecí a rodiny či ústredie práce sú zamerané na ľudí, ktorí sú naozaj odkázaní na pomoc. Je jedno, či ide o deti, zdravotne postihnutých alebo rodiny s deťmi. Mali by citlivo a hlavne promptne reagovať na ich problémy. Namiesto toho reagujú len na vzniknuté situácie a len obhajujú samých seba. Bežný štandard je, že ústredie obhajuje záujmy úradov práce a len málokedy vyvráti ich stanovisko.“ Je problém v ľuďoch? „Aj na kontrole nám tvrdili, že zamestnanci majú dosť priestoru na svoju prácu, ale ja mám niekedy pocit, že sú priveľmi zviazaní predpismi. Navyše sú niekedy zavalení nezmyselnými úlohami. Takisto by som očakávala, že zamestnanci budú mať šancu dávať nadriadeným spätnú väzbu. Hovoriť im o tom, ako prijaté opatrenia v praxi fungujú. Nie som si istá, či túto šancu majú a či sú motivovaní to robiť.“ Aký je ich prístup v prípade ľudí na vozíku? „Je to takmer identické. Sťažností pribúda a vzťah pracovníkov úradu práce k zdravotne postihnutým ľuďom nie je o pomoci. Asi každý pozná ten pocit, keď ide na úrad a hľadá tam radu, no má pocit, že ide na popravu. V mnohých prípadoch sa úrad snaží ušetriť peniaze na rôznych príspevkoch a jeho prístup je veľmi necitlivý. Málo ľudí využíva možnosti, na ktoré majú nárok len preto, že o tom nevedia a úrad im o tom nepovie. Takisto sa stáva, že im úrad prvotnú žiadosť zamietne a poškodení ľudia sa už ďalej neodvolávajú.“ Poznáte to z vlastnej skúsenosti? „Samozrejme, tiež som si to odžila. Vedela som, že vždy musím byť dobre pripravená, keďže namiesto toho, aby úradníci pomáhali občanom, občania si sami musia neustále hájiť svoje práva. Keď už vidia, že človek je argumentačne pripravený, tak mu to len tak nezamietnu.“ Ako na vás zapôsobilo, keď Bratislava zabudla pri oprave ciest pred predsedníctvom vybudovať bezbariérové vstupy na chodníky a ostrovčeky hromadnej dopravy? Urobila to až po verejnom tlaku. „Myslím si, že my ako spoločnosť zabúdame na ľudí vo všeobecnosti. Chodníky sú pre nás parkoviská pre autá a tam to končí. Ja ani neviem na našich chodníkoch využiť maximálnu rýchlosť vozíka, pretože sa neustále musím vyhýbať nejakej prekážke. Aj tak sa rekonštruujú len cesty pre autá a nie chodníky pre chodcov.“ Keď zasadal výbor pre ľudské práva k prípadu Čistý deň, sledovali ste ho na chodníku. Prečo?  „Pretože som sa tam s vozíkom nevedela dostať. Kolegovia mi púšťali živý prenos cez facebook a ja som to sledovala na mobile. Keď sa u nás povie, že je niečo verejne dostupné, tak to neznamená, že je to aj bezbariérové. A to by malo byť. My máme veľa výborov, ktoré prístupné vôbec nie sú. V tejto oblasti sa riešil len sociálny výbor, kde pôsobím. Pritom na tie výbory môže chodiť celá verejnosť. Ak by sa chcel na hociktorý výbor dostať odborník na danú problematiku, tak ak je na vozíku, nemá šancu.“ Na druhej strane v parlamente už bariéry odstránili, nie? „Nie je to také jednoduché. Poviem príklad. Ja som bola kedysi účtovníčka. Na prvý pohľad to vyzerá jednoducho, veď človeku stačí stôl a počítač. Ale v skutočnosti treba aj chodiť na školenia či za klientmi, a tam už som mala s vozíkom problémy. Nedá sa to úplne oddeliť a vytvoriť vákuum, kde človek na vozíku môže fungovať bezbariérovo. To, čo sa bežným ľuďom zdá bezbariérové, pre mňa bezbariérové nie je. Ja si v parlamente neotvorím jediné dvere. Stále niekoho potrebujem.“ Ako vnímate aktivity ombudsmanky Dubovcovej, ktorá publikuje zoznamy úradov s bariérami? „Ona supluje povinnosti štátu, ktoré si štát neplní. Napríklad, v Čechách je už asi desať rokov program mobility, kde sa systematicky odstraňujú bariéry. Naposledy som čítala, že otvorili na ministerstve vnútra bezbariérové pracovisko pre zdravotne postihnutých ľudí. Čiže už nejde len o bezbariérovosť, ale aj ich zaraďovanie do pracovného života.“ Keď sa rozprávame o fungovaní parlamentu, ako vnímate správanie sa šéfa parlamentu Danka k ženám? „Mám dojem, že keď pán Danko prezentuje svoje vízie, tak sa zabúda pozerať doprava, doľava. Niektoré veci, ako v prípade pani Nicholsonovej, trochu zveličuje. Niekedy mám pocit, že nevie reálne zhodnotiť situáciu, čo dôležité je a čo nie je.“ Takže z neho nemáte dojem, že je k ženám necitlivý? „Neviem, ako na to odpovedať. Pán Danko je skrátka ťažký prípad, ale je fakt, že na druhých ľudí neberie veľký ohľad.“ U vás spája niekoľko inakostí, váš manžel je moslim, ste na vozíku a jedna z mála zástupkýň ženského pohlavia v parlamente. Ako vnímate správanie sa spoločnosti k tejto inakosti? „Moja skúsenosť je, že je to naozaj veľmi ťažké. Inakosť je u nás už len to, že má žena dieťa. Už vtedy zistíte, že nie všetky vec fungujú tak, ako by mali. My sa tvárime ako spoločnosť zdravých pracujúcich ľudí, tí ostatní sú príťaž. Treba myslieť aj na tie odlišné a zraniteľnejšie skupiny.“ Tento text ste mohli čítať vďaka tomu, že platíte za obsah. Vážime si to.


Blokujú železnice aj cesty, ukrajinskí radikáli chcú teraz vyhnať z trhu ruské banky

Neznáme osoby na celom území Ukrajiny znefunkčnili bankomaty ruských bánk.

KYJEV. Radikáli na Ukrajine už vyše mesiaca bránia tamojším pobočkám ruských bánk v ich obvyklej práci. Agentúra RIA Novosti informovala, že v noci na pondelok neznáme osoby na celom území Ukrajiny znefunkčnili bankomaty ruských bánk, keď ich postriekali montážnou penou alebo polepili nálepkami. Ukrajinskí radikáli chcú svojimi protestnými akciami dosiahnuť odchod ruských bánk z ukrajinského trhu. Ich aktivity v pondelok na svojej facebookovej stránke podporil napríklad dobrovoľnícky pluk Azov, píše agentúra Interfax. Podľa nej sa pondelková akcia volala RUSBANKOVER. Tento nápis bol na nálepkách i páskach, ktorými aktivisti prelepili aj dvere do pobočiek ruských bánk či ich výklady. Vyšetrovací výbor Ruskej federácie (SK Rossiji) pred časom začal voči príslušníkom pluku Azov viesť vyšetrovanie pre podozrenie, že sa dopustili únosov, mučenia a používania zakázaných prostriedkov a metód vedenia vojny. Ukrajinskí radikáli okrem toho od konca januára pokračujú v železničnej a čiastočne aj cestnej blokáde samozvaných ľudových republík v Donbase. Radikáli tento svoj krok zdôvodnili tvrdením, že akékoľvek obchodovanie so samozvanými republikami v Doneckej a Luhanskej oblasti je protizákonné. V reakcii na to vedenia samozvaných republík v Donbase od 1. marca prevzali správu nad priemyselnými podnikmi pod ukrajinskou jurisdikciou, ktoré sa nachádzajú na ich území.


SpaceX úspešne zvládol prvý testovací let kapsuly pre ľudí

BRATISLAVA. Spoločnosť SpaceX úspešne zvládla svoj vôbec prvý štart rakety s kapsulou pre ľudí. Raketa Falcon 9 odštartovala v sobotu ráno nášho času z Kennedyho vesmírneho strediska presne podľa plánu. Testovací let bol zatiaľ bez posádky, aj keď na palube Crew Dragon bola figurína v špeciálnom obleku. Kapsula mieri k Medzinárodnej vesmírnej stanici (ISS), s ktorou sa spojí v nedeľu. Raketa Falcon 9 s kapsulou Crew Dragon umiestnenou na jej vrchu zvládli podľa plánu každú jednu časť štartu a letu na obežnú dráhu. Približne minútu po štarte dosiahli úroveň najväčšej mechanickej záťaže. Dve a pol minúty po štarte sa prvý stupeň rakety oddelil od druhého. Osem minút po štarte sa spustili návratové motory na prvom stupni a o dve minúty na to aj úspešne dosadol na pristávaciu plošinu v Atlantickom oceáne. Jedenásť minút po štarte sa kapsula Crew Dragon oddelila od druhého stupňa a mieri k ISS. So stanicou sa spojí v nedeľu na obed nášho času. Aj keď je kapsula bez posádky, upravili ju tak, aby čo najvernejšie simulovala let s ľuďmi. Na palube je figurína v obleku so senzormi, ktoré snímali vplyv letu na ňu. Figurínu pomenovali Ripley, zrejme ako narážku na postavu z filmu Votrelec. Kapsula nesie aj zásoby pre astronautov na obežnej dráhe Zeme. Crew Dragon sa od Medzinárodnej vesmírnej stanice automaticky oddelí v piatok 8. marca ráno o pol deviatej nášho času. O šesť hodín na to dosadne do Atlantického oceánu. Na štarte spolupracovala spoločnosť SpaceX s Národným úradom pre letectvo a vesmír (NASA). Ide o kontrakt na raketu, ktorá by vynášala astronautov do vesmíru. NASA od ukončenia programu raketoplánov v roku 2011 posiela svojich astronautov do vesmíru na ruských raketách Sojuz. SpaceX teraz čakajú prípravy na prvý testovací let už s ľudskou posádkou. Ten sa má podľa NASA uskutočniť v júli tohto roku. Crew Dragon však nie je jedinou vesmírnou loďou, s ktorou by mohli astronauti NASA letieť do vesmíru. Testovací let bez posádky pripravuje v apríli spoločnosť Boeing s loďou CTS-100 Starliner.


Švajčiari zdolali Čechov a posunuli sa pred nich na druhé miesto v skupine

Parížsku B-skupinu vyhrala Kanada, Švajčiari získali o bod menej. Tretích Čechov ešte môžu predstihnúť Fíni.

PARÍŽ (B-skupina) Česko - Švajčiarsko 1:3 (0:1, 1:1, 0:1) Góly: 35. Červenka (Pastrňák, Šulák) - 2. Praplan (Diaz), 29. Suri (Kukan, Schlumpf), 53. Brunner (Richard, Marti) Rozhodcovia: KUBUŠ (SR), Linde (Švéd.) - Deďuľa (Biel.), Sormunen (Fín.), vylúčení: 1:3 na 2 min, presilovky: 0:0, oslabenia: 0:0, 4531 divákov Česko: Mrázek - Šimek, Gudas, Krejčík, Jeřábek, Rutta, Kempný, Kundrátek, Šulák - Voráček, Plekanec, Sobotka - Pastrňák, Kovář, Červenka - Řepík, Vrána, Birner - Zohorna, Hanzl, Horák Švajčiarsko: Schlegel - Diaz, Marti, Schlumpf, Kukan, Loeffel, Genazzi - Herzog, Ambühl, Malgin - Suri, Haas, Praplan - Bodenmann, Richard, Brunner - Schäppi, Suter, Rüfenacht PARÍŽ. Švajčiarski reprezentanti zdolali vo svojom záverečnom zápase v parížskej B-skupine na MS v hokeji 2017 vo Francúzsku a Nemecku Česko 3:1. Cez svojho súpera sa dostali na druhú priečku tabuľky. B-skupinu vyhrali už v predstihu Kanaďania. Do štvrťfinále spolu s nimi idú aj druhí Švajčiari. O konečnom poradí ďalších postupujúcich Fínska a Česka rozhodne až večerná repríza vlaňajšieho finále Fínska s Kanadou. Istotu zostupu malo už dávnejšie Slovinsko. (zdroj IIHF) Thomas Rüfenacht, útočník Švajčiarska: "Chceli sme ísť do štvrťfinále s dobrým pocitom. Nevedeli sme, ako dopadne zápas Ruska s USA, no chceli sme mať lepšie postavenie. Mali sme šťastie, že sme získali body v každom zápase. Možno to bolo nečakané pre ľudí zvonku, ale ukazuje to charakter nášho tímu." Michal Řepík, útočník ČR: "Chceli sme vyhrať a skončiť na druhom mieste. Mali sme motiváciu, a keďže sme na majstrovstvách sveta, nechcem prehrávať. No musíme uznať kvality Švajčiarov. Hrali rýchlo a tvrdo. Blokovali veľa striel, takže ich na ich bránku príliš veľa neprešlo a v ich pásme nemali veľké držanie puku."


Európska komisia zlepšila odhad rastu ekonomiky, očakáva desaťročné maximum

Eurozóna by mohla zaznamenať najvýraznejšie tempo rastu od roku 2007.

BRUSEL. Ekonomika eurozóny by mala tento rok dosiahnuť najvyššie tempo rastu za posledné desaťročie. To predpokladá vo štvrtok zverejnená najnovšia prognóza Európskej komisie. Európska komisia v pravidelnej jesennej prognóze uvádza, že rast ekonomiky eurozóny dosiahne tento rok 2,2 %, zatiaľ čo v predchádzajúcom májovom odhade počítala s tohtoročným rastom na úrovni 1,7 %. Ak sa nová prognóza vyplní, eurozóna zaznamená najvýraznejšie tempo rastu od roku 2007. Na porovnanie, v roku 2016 rast ekonomiky bloku dosiahol 1,8 %. V budúcom roku však EK očakáva spomalenie tempa rastu a ďalšie spomalenie by malo nasledovať v roku 2019. Ako komisia uviedla, v roku 2018 počíta s rastom ekonomiky eurozóny o 2,1 %, následne v roku 2019 by mal dosiahnuť 1,9 %. V rámci krajín eurozóny by podľa EK najrýchlejšie mala rásť ekonomika Malty (5,6 %), ďalej Írska (4,8 %) a Slovinska (4,7 %). Najslabšie tempo rastu sa očakáva v prípade Talianska, kde EK predpokladá rast na úrovni 1,5 %. Slabý rast očakáva aj pri Grécku a Francúzsku, v obidvoch prípadoch by mal dosiahnuť 1,6 %. V prípade širšej Európskej únie by hrubý domáci produkt (HDP) mal vzrásť o 2,3 %. To by znamenalo prekonanie rastu ekonomiky USA, ktorý sa očakáva na úrovni 2,2 % a výrazné prekonanie predpokladaného 1,6-% rastu ekonomiky Japonska. Čo sa týka Británie, ktorá v roku 2019 plánuje EÚ opustiť, jej rast ekonomiky by mal tento rok dosiahnuť 1,5 % a v nasledujúcich rokoch zaznamenať spomalenie. V roku 2018 očakáva EK rast britskej ekonomiky na úrovni 1,3 % a v roku 2019 na úrovni 1,1 %.


Vládny špeciál Tupolev mieri do múzea

Pozrite si interiér lietadla, v ktorom lietali slovenskí prezidenti.

BRATISLAVA. Počas dňa otvorených dverí na bratislavskom letisku mohli návštevníci poslednýkrát vidieť vedľa seba dva vládne špeciály. Jeden z nich už čoskoro poletí svoj posledný let. Do múzea letectva v Košiciach.


Špeciálne jednotky a Vojenská polícia dostanú nové pištole

BRATISLAVA. Vojaci z 5. pluku špeciálneho určenia, práporu ISTAR (spravodajstvo, sledovanie, zisťovanie cieľov a prieskum, pozn. TASR) a Vojenská polícia dostanú nové pištole značky Glock. Ministerstvo obrany pre nich nakúpilo celkovo 182 zbraní v hodnote 75.760,77 eura. "Ide o doplnenie pištolí, ktoré vzhľadom na technický vek nahrádzajú v daných jednotkách pištole vz. 82, ktoré boli v užívaní Ozbrojených síl SR viac ako 30 rokov," vysvetlila pre TASR hovorkyňa ministerstva obrany Danka Capáková. Súčasťou nákupu sú aj zásobníky, súprava na údržbu a čistenie, obal a mieridlá. Rezort nakúpil zbrane prostredníctvom rámcovej dohody, ktorú uzatvorilo ministerstvo vnútra so spoločnosťami Glock a Česká zbrojovka ešte v decembri 2015. Rámcová dohoda má hodnotu 23 miliónov eur. Nové zbrane by mali okrem armády dostať aj policajti, príslušníci Zboru väzenskej a justičnej stráže a finančnej správy.


Oblasť poslednej jadrovej skúšky v KĽDR zasiahlo ďalšie zemetrasenie

Je posledným zo série najmenej troch dotrasov zaznamenaných po 3. septembri. Pjongjang vtedy uskutočnil doposiaľ najsilnejší podzemný jadrový test.

SOUL. Malé zemetrasenie zasiahlo v piatko ráno oblasť neďaleko miesta zatiaľ poslednej jadrovej skúšky v Severnej Kórei (KĽDR), informovala agentúra Reuters. Otrasy s magnitúdou 2,7 zaznamenali 54 kilometrov severozápadne od obce Kilji v severokórejskej provincii Severný Hamgjong, kde sa nachádza Punggje-ri - známe miesto jadrových skúšok v horskej oblasti KĽDR, uviedla juhokórejská meteorologická služba. Vychádzali z hĺbky troch kilometrov. Americká geologická služba (USGS) stanovila magnitúdo na 2,9 a miesto vzniku otrasov určila v hĺbke piatich kilometrov. Podľa juhokórejskej služby sa vyskytli prirodzene a neboli následkom nejakého testu. Piatkové zemetrasenie je posledným zo série najmenej troch dotrasov zaznamenaných po 3. septembri. Pjongjang vtedy uskutočnil šiesty a doposiaľ najsilnejší podzemný jadrový test, ktorý vyvolal zemetrasenie s magnitúdom 6,3. V dôsledku zmiernej série zemetrasení ale i zosuvov pôdy v tejto oblasti dospeli vedci k záveru, že posledný test, ktorý bol podľa Pchjongjangu skúškou vodíkovej bomby, horskú oblasť v severozápadnom cípe krajiny úplne poškodil. Šiesty a najsilnejší test zrejme v septembri narušil celý región okolo vládneho komplexu Punggje-ri, kde Pchjongjang vykonáva všetky svoje nukleárne a raketové testy. Citovaní odborníci sa preto domnievajú, že toto zariadenie už viac nespĺňa podmienky na vykonávanie nových testov jadrových zbraní. "Výbuch z tretieho septembra bol natoľko silný, že sa jeho následkom mohli vybudované tunely v podzemnom testovacom zariadení prepadnúť," odhaduje výskumník z kórejského seizmologického inštitútu. "Myslím si, že región Punggje-ri je v súčasnosti pomerne saturovaný. Pokiaľ by sa pokračovalo s ďalším testom, môže hroziť rádioaktívne zamorenie," dodal.


Irán poprel varovanie pred americkým útokom

Omán mal podľa niektorých médii Iránu posunúť varovanie pred útokom USA.

TEHERÁN. Irán v piatok poprel medializované správy, podľa ktorých mal prostredníctvom Ománu dostať od amerického prezidenta Donalda Trumpa varovanie pred bezprostredným útokom zo strany USA. Informuje o tom agentúra AFP. "Amerika neposlala Iránu cez Omán nijakú správu," uviedol Kejván Chosraví, hovorca iránskej Najvyššej národnej bezpečnostnej rady. "Nie je to pravda," dodal. Chosraví takto reagoval na správy zahraničných médií, ktoré s odvolaním sa na nemenovaných iránskych predstaviteľov informovali, že Omán odovzdal v noci na piatok Teheránu správu od Trumpa varujúcu ho pred bezprostredným útokom USA v prípade, že nebude súhlasiť s rokovaním. Agentúra AFP v tejto súvislosti pripomína, že Irán s USA neudržiava diplomatické vzťahy, pričom práve Omán v minulosti zohrával v komunikácii oboch krajín úlohu prostredníka. Trump v piatok na Twitteri oznámil, že v noci na piatok na poslednú chvíľu odvolal nálety na iránske ciele, keď mu generáli oznámili, že by pri nich zomrelo 150 ľudí. To by totiž podľa jeho slov nebola "primeraná" reakcia na štvrtkové zostrelenie amerického prieskumného bezpilotného lietadla Iránom. V sérii príspevkov americký prezident uviedol, že USA boli pripravené Iránu "vrátiť úder na troch rôznych miestach", on však nálety odvolal desať minút predtým, ako sa mali uskutočniť. K zostreleniu amerického vojenského dronu došlo vo štvrtok ráno. Kým Washington trvá na tom, že sa tak stalo nad medzinárodnými vodami, Irán tvrdí, že lietadlo sa pohybovalo v jeho vzdušnom priestore. Incident vystupňoval napätie medzi oboma krajinami, ktoré nastalo po sérii útokov na ropné tankery, z ktorých Washington obviňuje Teherán.


Portugalsko zdolalo Mexiko po predĺžení a na Pohári konfederácií skončilo tretie

MOSKVA. Futbalisti Portugalska zvíťazili nad Mexikom 2:1 po predĺžení a na Pohári konfederácií FIFA 2017 v Rusku obsadili tretie miesto. Mexičania viedli po vlastnom góle Luisa Neta, ale majstrom Európy sa v závere podarilo vyrovnať. V prvej minúte nadstaveného času sa presadil stopér Pepe a poslal duel do predĺženia. Obrat dokonal striedajúci Adrien Silva, ktorý v 105. minúte strelil z pokutového kopu víťazný gól. Vyvrcholenie generálkového podujatia na MS 2018 obstarajú v nedeľňajšom finále v Petrohrade výbery Nemecka a Čile (20.00 SELČ). Pohár konfederácií FIFA 2017 - o 3. miesto (Moskva) Góly: 90.+ Pepe, 105. Adrien Silva (11 m) - Neto (vlastný). ŽK: Semedo - Marquez, Jimenez, ČK: 106. Semedo - 112. Jimenez. Rozhodoval: Al-Mirdasi (S.Aráb.) zostavy a striedania: Portugalsko: Rui Patricio - Semedo, Pepe, Neto, Eliseu - Martins, Moutinho (82. Adrien Silva), Pereira (82. Gomes), Pizzi (91. Carvalho) - André Silva, Nani (70. Quaresma) Mexiko: Ochoa - Layun, Moreno, Araujo, Reyes - Herrera, Marquez (106. Fabian), Guardado (80. dos Santos) - Vela, Peralta (60. Lozano), Hernandez (85. Jimenez) Fernando Santos, tréner Portugalska: "Zápas neprebiehal tak, ako sme si predstavovali, ale po jeho skončení musím vyjadriť spokojnosť s výsledkom. Obe mužstvá odohrali kvalitný duel, ale myslím, že my sme si konečné víťazstvo zaslúžili. Chcem pogratulovať hráčom za ich nasadenie a prístup k tomuto zápasu. Je to česť a privilégium viesť túto skupinu hráčov." Humberto Sierra, asistent trénera Mexika: "Napriek prehre sme spokojní s výkonom i nasadením našich hráčov. Hrali sme proti excelentnému súperovi, proti majstrom Európy. Škoda, že sme po vedúcom góle nevyužili viaceré dobré príležitosti na zvýšenie náskoku. S celkovým vystúpením na turnaji sme spokojní."


Dlhoročný líder Ingušskej republiky podal demisiu

Junus-bek Jevkurov bol lídrom Ingušska 12 rokov.

MOSKVA. Dlhoročná hlava Ingušskej republiky Junus-bek Jevkurov podal v pondelok demisiu. Dôvodom majú byť narastajúce rozpory v ingušskej spoločnosti, informovala tlačová agentúra Interfax. "Požiadal som prezidenta Ruskej federácie o umožnenie predčasného odchodu z funkcie hlavy Ingušskej republiky," vyhlásil Jevkurov vo vysielaní miestnej televízie, pričom vyjadril nádej, že ruský prezident Vladimir Putin jeho demisiu prijme. Vo svojom príhovore zdôraznil, že vníma nejednotu ingušského národa, ktorú považuje za jednu z hlavných problémov tejto severokaukazskej republiky. "Naberme odvahu povedať, že my všetci - vláda, ktorej ja predsedám, spoločenské, regionálne, ale aj iné organizácie - nesieme zodpovednosť za rozlúčenie nášho národa. Každý z nás stojí pred rozhodnutím, či dá prednosť svojim osobným záujmom, alebo záujmom svojej rodnej republiky," povedal Jevkurov, ktorý bol lídrom Ingušska 12 rokov. Povedal, že svoje rozhodnutie spravil ako "Inguš, vlastenec a dôstojník". Ako pripomína agentúra Interfax, Jevkurov ešte v decembri minulého roka vyhlásil, že v dohľadnej dobe sa neplánuje vzdať svojej funkcie. Nepokoje v Ingušsku vyvolala na konci roka 2018 zmluva o úprave ingušsko-čečenskej hranice, ktorú Jevkurov podpísal s čečenským lídrom Ramzanom Kadyrovom. Hoci Jevkurov tvrdil, že dohoda prispeje k stabilite celého ruského severného Kaukazu, jej odporcovia obviňovali ingušského lídra zo zrady ingušských záujmov a vyzývali ho na odstúpenie. Čečenci a Inguši sú príbuzné etniká patriace do tzv. vajnachskej jazykovej skupiny, obývajúce oblasť severného a južného Kaukazu. V rokoch 1936 až 1944 a 1957 až 1991 žili oba národy spoločne v rámci Čečensko-Ingušskej autonómnej Sovietskej socialistickej republiky, po ktorej rozpade sa Inguši na rozdiel od Čečencov rozhodli ostať súčasťou novovzniknutej Ruskej federácie. Napriek príbuznosti a spoločnej histórii sú vzťahy Čečencov a Ingušov poznačené dlhodobým sporom o podobu vzájomných hraníc.


Lavína pochovala vo Švajčiarsku lyžiarku, traja ďalší sú zranení

Štyroch lyžiarov lavína zasiahla krátko po tom, ako vyšli z horskej chaty.

BERLÍN. Vo švajčiarskych Alpách si v sobotu večer lavína vyžiadala život mladej lyžiarky a jej trom kamarátom privodila zranenia. Štyroch lyžiarov lavína zasiahla krátko po tom, ako večer vyšli z horskej chaty v obci Arolla vo švajčiarskych Alpách neďaleko hraníc s Talianskom. Arolla leží vo výške 1 998 metrov nad morom a je tradičným východzím bodom pre výlety na horu Mont Collon (3 637 metrov nad morom), a tiež jednou zo zastávok pre turistov alebo lyžiarov, ktorí absolvujú populárnu trasu Haute Route medzi Chamonix a Zermattom.


Lupiči vykradli v Berlíne banku

Páchatelia premohli pred otvorením banky upratovačku a prišlých zamestnancov spútali.

BERLÍN. Po anglicky hovoriaci maskovaní páchatelia pochádzajúci zrejme z východnej Európy prepadli v utorok filiálku jedného z finančných ústavov v berlínskej štvrti Frohnau, vyplýva z informácií internetového vydania denníka Bild a regionálnej rozhlasovej a televíznej stanice RBB. Lupiči sa do filiálky dostali asi hodinu pred jej otvorením po tom, čo premohli upratovačku. Následne si v banke počkali postupne na prichádzajúcich zamestnancov banky, ktorých postupne dostali pod kontrolu a spútali v zadnej časti zariadenia. Neznámi ozbrojenci vybavení nielen strelnými zbraňami, ale aj štipľavým sprejom vyprázdnili následne asi sto bezpečnostných schránok v trezorovej časti filiálky. Z miesta činu ušli s korisťou, ktorej hodnota nie je známa, a to pešo alebo na motorovom vozidle. Polícia zatiaľ až do ukončenia výsluchu svedkov nechce hovoriť o presnom počte lupičov, zatiaľ nie je jasné, ako dlho vlastne prepadnutie trvalo. Štyridsaťdvaročnú upratovačku previezli so šokom do nemocnice, ostatní zamestnanci banky neutrpeli zranenia. Po páchateľoch sa naďalej intenzívne pátra.


Do Budapešti pricestuje ruský prezident Putin, stretne sa s Orbánom

BUDAPEŠŤ. Ruský prezident Vladimir Putin pricestuje v stredu do Budapešti na krátku pracovnú návštevu, v rámci ktorej sa stretne s predsedom maďarskej vlády Viktorom Orbánom. Súčasťou početnej delegácie bude aj minister zahraničných vecí Sergej Lavrov. Polícia už v utorok zaviedla v hlavnom meste mimoriadne bezpečnostné opatrenia, ktoré budú platiť až do stredy večera. Viaceré ulice uzatvorili, polícia avizovala dočasné zastavenie dopravy na jednotlivých úsekoch ciest a na mnohých miestach centra Budapešti platí zákaz parkovania. Niektoré autobusové spoje mestskej hromadnej dopravy budú premávať na skrátenej, prípadne zmenenej trase. Analytička inštitútu Political Capital Dorka Takácsiová pre internetové vydanie denníka Blikk uviedla, že okrem dodávok zemného plynu budú Putin a Orbán rokovať aj o urýchlení projektu dostavby blokov jadrovej elektrárne v Paksi, ako aj o úvere, ktorý Maďarsko už roky spláca. Dôležitou témou má byť aj podpora kresťanov na Blízkom východe. Internetové vydanie ľavicového denníka Népszava v súvislosti s návštevou poznamenalo, že úspechom Putinovej zahraničnej politiky je okrem spôsobovania problémov Európskej únii či washingtonskému kongresu aj uzatvorenie strategického partnerstva s Tureckom, čo vyvolalo nevôľu v rámci NATO. Putin sa s Orbánom v období rokov 2013 - 2018 stretol každý rok, päťkrát v Moskve a dvakrát v Budapešti.


Brusel schválil pre Ukrajinu stámiliónový úver

BRUSEL. Európska komisia schválila úver pre Ukrajinu v sume 600 miliónov eur ako súčasť programu, ktorého cieľom je pomôcť krajine realizovať reformy a podporovať jej ekonomiku. Komisia informovala, že poskytnutím tejto pôžičky sa celkový objem úverov Ukrajine zo strany Európskej únie od roku 2014 zvyšuje na 2,81 miliardy eur. Najnovší úver bude pre Kyjev k dispozícii koncom marca alebo začiatkom apríla.Eurokomisia konštatovala, že Ukrajina "do značnej miery splnila politické záväzky", ktoré urobila v záujme toho, aby sa financie uvoľnili, vrátane opatrení na boj proti korupcii a modernizácie verejnej správy. Podpredseda Komisie Valdis Dombrovskis uviedol, že týmto úverom "EÚ opätovne potvrdzuje svoj dlhodobý záväzok podporovať Ukrajinu v jej snahe o udržanie stability a zabezpečenie ekonomického zotavenia."


Chcú Európu, nie diktatúru. V Bukurešti protestovali tisíce ľudí proti korupcii

Protikorupčné demonštrácie sú v poslednom čase v krajine časté.

BUKUREŠŤ. Tisíce ľudí sa stretli v Bukurešti, kde protestovali proti korupcii. Na Námestí víťazstva sa zišli ľudia rôznych vekových kategórii pod spoločným heslom - "Chceme Európu, nie diktatúru", pričom mávali zástavami, pískali a kričali "odstúpiť". Na mieste zasahovala aj polícia. Podľa demonštrujúcich pre sporné zmeny v súdnictve bude náročnejšie potrestať vysokopostavených úradníkov za úplatky. Protikorupčné demonštrácie sú v krajine časté odvtedy, ako sa v roku 2016 dostala k moci ľavicová vláda a začala robiť zmeny, ktoré podľa kritikov oslabia boj proti korupcii. Tridsaťpäťročný manažér Gabriel Vasilache, ktorý sa zúčastnil na sobotňajšom zhromaždení, povedal, že "vláda ľudí odďaľuje od Európy". "Sme tu, pretože nám záleží na našej budúcnosti a na budúcnosti našich detí," dodal.


Trump pozval ukrajinského prezidenta na návštevu do Washingtonu

Počas stretnutia by sa malo hovoriť aj o urovnaní konfliktu v Donbase.

WASHINGTON/KYJEV. Ukrajinský prezident Volodymyr Zelenskyj dostal od amerického prezidenta Donalda Trumpa pozvanie na oficiálnu návštevu Washingtonu. Informáciu o tom v sobotu potvrdila kancelária ukrajinského lídra, uviedla v sobotu agentúra Ukrinform. Periodikum Zerkalo nedeli (Zrkadlo týždňa) s odvolaním sa na vlastné zdroje napísalo, že počas stretnutia Trumpa so Zelenským by sa malo hovoriť o urovnaní konfliktu v Donbase, ako aj o ekonomických projektoch. Podľa spomínaného zdroja Zelenskyj dostal od Trumpa pozvanie 31. mája. Termín návštevy sa vo vyhlásení neuvádza. V súvislosti s avizovanou návštevou Zelenskyj upriamil pozornosť na návrh zákona o posilnení podpory Ukrajiny, ktorý bol predložený Snemovni reprezentantov Kongresu USA. Tento dokument je podľa neho dôležitým signálom silného strategického partnerstva medzi oboma krajinami. "Vďaka Spojeným štátom americkým za dôslednú podporu územnej celistvosti Ukrajiny," uviedol Zelenskyj. Návrh zákona o poskytnutí podpory Ukrajine pri ochranE jej nezávislosti, zvrchovanosti a územnej celistvosti, ktorý bol predložený v Snemovni reprezentantov USA, sa zameriava na posilnenie obranných kapacít ukrajinského štátu, a to najmä poskytnutím zbraní, predajom smrtiacich obranných prostriedkov a posilnením schopností Ukrajiny čeliť kybernetickým útokom. V dokumente je tiež doplnený zoznam zbraní, ktoré možno poskytnúť Ukrajine, o protitankové, protilodné a protilietadlové systémy. Dokument tiež deklaruje, že Ukrajina je hlavným vojensko-politickým spojencom Spojených štátov.


Obdobie splátkového kalendára sa predĺži na dva roky

Zmena podmienok splátkového kalendára od nového roka je  príležitosťou, aby oň mohol požiadať širší okruh dlžníkov.

BRATISLAVA. Od 1. januára 2018 sa predlžuje obdobie splátkového kalendára pri splácaní dlhu Sociálnej poisťovni z 18 mesiacov na 24 mesiacov. Informovala o tom Sociálna poisťovňa. Novinkou je aj to, že poisťovňa umožní splácať dlh postupne podľa dohodnutého splátkového kalendára aj tým dlžníkom, ktorí už nie sú aktívnymi odvádzateľmi poistného, napríklad keď zamestnávateľ už nie je evidovaný v registri zamestnávateľov Sociálnej poisťovne, pretože nezamestnáva ani jedného zamestnanca. Pre dlžníkov, ktorí splnia podmienky pre splátkový kalendár, to znamená, že si budú môcť splatenie dlžných súm poistného, penále a pokuty rozložiť na dlhšie časové obdobie, a tým si znížiť výšku mesačnej splátky. Zmena podmienok splátkového kalendára od nového roka je zároveň príležitosťou, aby oň mohol požiadať širší okruh dlžníkov.


Zelenskyj alebo Porošenko? Na Ukrajine sa začalo druhé kolo prezidentských volieb

KYJEV. Na Ukrajine sa v nedeľu začalo druhé kolo prezidentských volieb, v ktorom sa stretnú úradujúci prezident Petro Porošensko a jeho vyzývateľ, komik Volodymyr Zelenskyj. Informovala o tom agentúra AP. Volebné miestnosti na Ukrajine boli sprístupnené od 07.00 h SELČ. Hlasovať bude možné do 19.00. Predbežné prognózy sa očakávajú hneď po uzavretí volebných miestností. Oficiálne výsledky by mali byť známe v noci na pondelok. Právo odovzdať hlas niektorému z dvojice kandidátov má približne 30 miliónov Ukrajincov. Podľa prieskumu verejnej mienky, ktorý vo štvrtok zverejnila ukrajinská spoločnosť Rejting, má Zelenskyj pred druhým kolom volieb podporu 73 percent, zatiaľ čo Porošenka by volilo necelých 27 percent voličov, uvádza AFP. Štyridsaťjedenročný Zelenskyj svoju kandidatúru oznámil krátko pred začiatkom roka 2019. Tento herec a riaditeľ filmových štúdií Kvartal 95 podľa agentúry AFP chce, aby sa Londýn a Washington zapojili do mierových rozhovorov ohľadom ukončenia vojnu so separatistami a takisto má v pláne pokračovať v spolupráci s Medzinárodným menovým fondom (MMF). Kritici tvrdia, že jeho program je hmlistý a krajina, ktorá je vo vojne, by nemala riskovať a zvoliť si politického nováčika. Takisto upozorňujú aj na jeho spojenie s oligarchom Ihorom Kolomojským. Úradujúci prezident Petro Porošenko sa stal víťazom predčasných prezidentských volieb v máji 2014, keď nahradil vo funkcií hlavy štátu Viktora Janukovyča. Kandidatúru v tohoročných voľbách oznámil v januári 2019. Jeden z najbohatších ľudí na Ukrajine, získal svoj majetok aj vďaka podnikaniu v Rusku, kde má jeho čokoládové impérium Roshen viaceré výrobné závody. Jeho podporovatelia mu podľa AFP pripisujú zásluhy za prebudovanie ukrajinskej armády, vznik nezávislej pravoslávnej cirkvi na Ukrajine a bezvízový styk pre Ukrajincov v krajinách EÚ. Kritici Porošenkovi vyčítajú, že počas piatich rokov urobil len veľmi málo v boji proti korupcii, v oblasti zvyšovania životného štandardu a v konflikte s Ruskom podporovanými separatistami na východe Ukrajiny. V prvom kole prezidentských volieb, ktoré sa konalo 31. marca, nezískal ani jeden z 39 kandidátov podporu viac ako polovice zúčastnených voličov. Dvaja najúspešnejší kandidáti - Zelenskyj (získal 30,24 percenta hlasov) a Porošenko (15,95 percenta hlasov) - sa tak stretávajú v nedeľňajšom druhom kole.


Japonci chcú o pár rokov cestovať v lietajúcich autách, už chystajú legislatívu

V Japonsku by mohli autá lietať do roku 2023.

TOKIO. Japonská vláda chce do roku 2020 vytvoriť prvé dopravné predpisy pre lietajúce autá. Zaoberať sa tým má zvláštna rada, v ktorej zasadnú technologickí vývojári a ministerskí úradníci, napísal denník The Daily Telegraph. Krajina chce mať lietajúce autá v prevádzke do roku 2023. Rada by sa prvýkrát mala zísť do konca tohto roka a vytvoriť by mala regulácie a štandardy pre novú generáciu AeroMobilu. Výsledok by mal byť ukážkou japonského technologického rozvoja na letných olympijských hrách v Tokiu v roku 2020. Tokio predpokladá, že prvé lietajúce autá by sa mohli používať pre dopravu v horskom teréne a na odľahlé japonské ostrovy, uviedol hovorca japonskej vlády Jošihide Suga. Dôležitú úlohu majú zohrať pri záchranných operáciách pri prírodných katastrofách a uľaviť by mohli aj vyťaženým japonským cestám. Vývojom nových technológií pre AeroMobile sa už zaoberá rad japonských start-upov. Najnovšie elektrické prototypy pripomínajú veľké bezpilotné stroje schopné vertikálnych vzletov i pristátí Napriek tomu, že z technologického hľadiska dochádza k veľkému rozvoju, Tokio zatiaľ nestanovilo žiadne bezpečnostné opatrenia ani operačné regulácie pre lietajúce autá. V novo zostavenej rade tak okrem iného zasadnú aj ministri hospodárstva, dopravy, infraštruktúry a cestovného ruchu. "Svet je stále viac urbanizovaný a doprava v mestách sa stále zhoršuje, budovať a udržiavať cesty je navyše nákladné," povedal šéf projektu pre vývoj lietajúcich áut Cartivator Rjútaró Mori, ktorý vládne kroky ocenil. AeroMobile podľa neho môže vyriešiť dopravné, ale aj ekonomické problémy.


USA majú na Blízkom východe 35-tisíc vojakov, odhaduje think tank

Priamo v Iraku sa nachádza 5-tisíc vojakov, v Sýrii 900.

BRUSEL. Spojené štáty majú na Blízkom východe rozmiestnených najmenej 35-tisíc vojakov, odhaduje americký think-tank Heritage. Sú prítomní najmä na lodiach a leteckých základniach. Priamo v Sýrii pôsobí deväťsto amerických vojnových poradcov a členov špeciálnych jednotiek. Spojené štáty majú svoju 6. flotilu v talianskom prístave Neapol. Lode flotily sú vyzbrojené raketami Tomahawk. Približne 60 týchto rakiet odpálených z lodí USS Porter a USS Ross vo východnom Stredomorí v noci zo štvrtka na piatok zasiahlo leteckú základňu sýrskych vládnych síl. Belgický denník Le Soir pripomenul, že USA prvýkrát v Sýrii zaútočilo 47 raketami Tomahawk v roku 2014, vtedy ale bol terčom tzv. Islamský štát. Vo východnom Stredomorí je v súčasnosti umiestnené aj vyloďovacie transportné plavidlo USS Mesa Verde. V Bahrajne v Perzskom zálive majú USA 5. flotilu a tiež lietadlovú loď George H.W. Bush. Belgický denník spísal aj letecké základne v regióne využívané Spojenými štátmi. Najbližšie k Sýrii je turecká letecká základňa Incirlik, ďalšie základne využijú v Jordánsku, Kuvajte, Katare a Spojených arabských emirátoch. Na leteckých základniach sú stíhačky F-15, F-16, F-22 tankovacie lietadlá KC-135, prieskumné stroje Awacs a strategické bombardéry B-52. Za zmienku stoja aj drony Reaper a Predator vyzbrojené raketami vzduch-zem typu Hellfire. Približne deväťsto mužov majú USA priamo na sýrskom území. Na severovýchode krajiny pôsobia vojenskí poradcovia, špeciálne jednotky a delostrelci, ktorí podporujú kurdsko-arabskú koalíciu Sýrske demokratické sily (SDF) bojujúcu proti islamistom. V Iraku pôsobí 5-tisíc amerických vojakov, ktorí podporujú boj irackej armády proti sunnitskej džihádistickej organizácii Islamský štát. Nočný raketový útok na sýrsku leteckú základňu Šajrát bol podľa prezidenta USA Donalda Trumpa odvetou za utorňajší chemický útok na mesto Chán Šajchún, pri ktorom zahynulo takmer 100 civilistov. Spojené štáty pripisujú zodpovednosť za chemický útok sýrskemu prezidentovi Bašárovi Asadovi.


Chce umlčať Trumpa. Zbiera peniaze na zrušenie jeho Twitteru

Valerie Plameová Wilsonová chce nakúpiť akcie Twitteru.

WASHINGTON. Miliardu dolárov chce pomocou skupinového financovania (crowfundingu) vyzbierať bývalá agentka americkej Ústrednej spravodajskej služby (CIA) Valerie Plameová Wilsonová. Peniaze chce využiť na nákup akcií sociálnej siete Twitter s cieľom zabrániť v prístupe na sieť americkému prezidentovi Donaldovi Trumpovi. „Pokiaľ zástupcovia Twitteru nezastavia (šírenie) Trumpovho násilia a nenávisti, potom je to na nás,“ napísala Plameová Wilsonová na Twitteri. Svoj odkaz označila hashtagom #BuyTwitter a #BanTrump. Podľa textu, ktorý bývalá agentka CIA pripojila k žiadosti o finančnú podporu na crowfundingovom serveri GoFundMe, prezidentové tweety podporujú zástancov nadradenosti bielej rasy či vyzývajú k násiliu na novinároch a „ničia“ tak Spojené štáty. „Je na čase ho umlčať,“ doplnila Plameová Wilsonová. Zatiaľ sa jej podarilo na projekt vybrať od viac ako 700 užívateľov viac ako 27-tisíc dolárov. Podľa hovorkyne Bieleho domu Sarah Huckabeeovej Sandersovej nízka čiastka, ktorú sa podarilo zatiaľ vyzbierať ukazuje, že americký ľud má prezidentove tweety rád. Pokus Plameovej Wilsonovej označila za „smiešny“. Snaha pripraviť Trumpa o právo na slobodu prejavu je podľa nej jediným výrazom nenávisti a netolerancie v tejto kauze. Pokiaľ pomocou kampane organizátorka nezíska dostatok prostriedkov, aby kúpila kontrolný balík akcií Twitteru, bude chcieť kúpiť aspoň „výrazný podiel“, aby sa mohla pokúsiť svoj zámer presadiť na každoročnom valnom zhromaždení. Pokiaľ ani to nebude možné, chce venovať výťažok neziskovým organizáciám bojujúcim proti jadrovým zbraniam. Práve Trumpove výroky na Twitteri eskalujúce napätie medzi USA a Severnou Kóreou, ktorá disponuje jadrovými zbraňami, Plameová Wilsonová kritizuje. Podľa agentúry AP by si Plameová Wilsonová nemohla dovoliť kúpiť kontrolný balík ani s miliardou dolárov, ktoré chce vyzbierať. V súčasnosti by toľko akcií stálo asi šesť miliárd dolárov. Akcie za miliardu by z nej urobili najväčšieho akcionára a získala by tak značný vplyv. Totožnosť bývalej agentky CIA Valerie Plameovej Wilsonovej vyzradili v snahe diskreditovať jej manžela, bývalého veľvyslanca Josepha Wilsona, ktorý kritizoval Biely dom pod vedením Georga Busha mladšieho za prekrúcanie faktov o Iraku a jeho zbraniach pred inváziou v roku 2003. CIA žena opustila v roku 2005. Twitter sa stal obľúbeným komunikačným nástrojom amerického prezidenta. Svoje názory uverejňuje namiesto oficiálneho prezidentského účtu @POTUS prostredníctvom svojho súkromného účtu s názvom @realDonaldTrump.


Nemeckí raperi, ktorých kritizovali za antisemitizmus, navštívia Auschwitz

Obaja si vyslúžili kritiku za pieseň z ich nového albumu, ktorá obsahuje aj slohu "moje telo je vyrysovanejšie ako u väzňov z Auschwitzu.

BERLÍN. Dvaja nemeckí raperi, na ktorých sa zosypala kritika kvôli kontroverznému textu piesne odvolávajúcej sa na väzňov koncentračného tábora Auschwitz, navštívia tento niekdajší tábor smrti, ktorý sa nachádzal v nacistami okupovanom Poľsku. Raperi Kollegah a Farid Bang podľa denníka Bild prijali pozvanie Medzinárodného osvienčimského výboru, aby 3. júna navštívili pamätník a dozvedeli sa viac o tom, čo sa tam odohralo, píše agentúra AP. Obaja si vyslúžili kritiku za pieseň z ich nového albumu, ktorá obsahuje aj slohu "moje telo je vyrysovanejšie ako u väzňov z Auschwitzu". Obaja sa bránili tým, že ide o slobodu umeleckého prejavu a nie o politický názor. Düsseldorfská prokuratúra tento týždeň uviedla, že niekoľko jednotlivcov podalo na raperov sťažnosť. Prokuratúra preto začala predbežné vyšetrovanie prípadu. V reakcii na škandál sa v apríli rozhodlo aj o zrušení nemeckej hudobnej ceny Echo, ktorú raperi dostali práve za album, na ktorom sa kontroverzná pieseň nachádza.


Momentálne nevidím žiadneho lídra slovenského tenisu, vraví Hrbatý

BRATISLAVA. Slovenský tenis prišiel po 25 rokoch o úctyhodnú bilanciu. Po odohraní presne 100 grandslamových turnajoch sa stalo, že žiaden hráč alebo hráčka spod Tatier nepostúpili do druhého kola turnaja tzv. veľkej štvorky. Podľa bývalého 12. hráča rebríčka ATP Dominika Hrbatého boli príčinami neúspechu nie najlepšia forma a tiež náročný žreb. Takisto ho mrzelo, že z mužskej kvalifikácie sa neprebojoval do hlavnej fázy ani jeden z trojice Lukáš Lacko, Norbert Gombos a Filip Horanský. "Je to šport, nie vždy sa podarí vyhrať. Dievčatá som príliš nesledoval a sústredil som sa skôr na mužské zápasy. Chlapci však momentálne nemajú takú formu ako pred mesiacom. Na druhej strane, mali aj ťažkých súperov ako Čilič alebo Bedene. Čo sa týka kvalifikantov, nebolo to úplne zlé a viacerí mali šancu postúpiť do hlavnej fázy. Norbert Gombos mal dobre rozohraný zápas, ale nevyšlo mu to. Lukáš Lacko prehral vo finále kvalifikácie s Kamkem, čo bol, myslí si, ´hrateľný´ súper," povedal v rozhovore pre agentúru SITA Dominik Hrbatý. Ešte donedávna viedol Hrbatý z pozície trénera Martina Kližana, ktorý v rebríčku figuruje na 83. mieste. Ten podľahol v úvodnom kole šampiónovi US Open 2014 Marinovi Čiličovi 0:3 na sety. "Martinov výkon nebol zlý, hoci nemá najlepšiu formu. Treba sa z toho poučiť. Musí nájsť systém ako vyhrávať dôležité lopty, pretože aj na turnajoch, ktoré hral pred US Open, mal zápasy takmer vyhrané, ale ich nedotiahol do úspešného konca. Tenis je veľmi náročný na psychiku a rozhodnúť sa treba v zlomku sekundy. Je to otázka tréningu alebo zvládnutia niekoľkých zápasov v sérii," pokračoval rodák z Bratislavy. Dominik Hrbatý je aj kapitán slovenského daviscupového tímu, ktorý 13.- 14. septembra čaká konfrontácia so Švajčiarskom v I. skupine euroafrickej zóny. Finalista tejto súťaže z roku 2005 si myslí, že nevydarené US Open môže jeho zverencom paradoxne pomôcť. "Z môjho pohľadu ako trénera je možno aj dobré, že hráči nie sú na vrchole formy. K zápasom pristúpia s väčším rešpektom, pokorou, nedôjde k uspokojeniu a pred domácim publikom budú chcieť predviesť dobrý výkon," vyjadril sa Hrbatý. "Pomôže im tímová atmosféra a dostane ich do pohody. Krásne sa to ukázalo tento rok v prípade Kanady. Félix Auger-Aliassime prišiel s katastrofálnou formou, ale počas Davisovho pohára sa chytil a potom vyhrával všetko, čo sa dalo," dodal. O dlhoročnú sériu Slovenska s aspoň jedným účastníkom v druhom kole "grandslamu" sa najviac pričinili spomenutý Hrbatý či ženské stálice Daniela Hantuchová a Dominika Cibulková. Otázkou je, kto budú ich nástupcovia. "Ťažko povedať, momentálne nevidím niekoho, kto by bol lídrom slovenského tenisu. Pravidelne však vyhrávať jedno - dve kolá na grandslamovom turnaji je reálne. Záleží už len na hráčoch ako Kovalík, Gombos alebo napríklad Kužmová, aby sa v v tých dôležitých chvíľach rozhodovali správne. Určite majú potenciál na to, aby vyhrávali zápasy na veľkých turnajoch," dodal pre SITA dvojnásobný víťaz Hopmanovho pohára.


Slovinsko: Z fontány už tečie pivo

Záujem turistov o mestečko Žalec zvýšila unikátna pivná fontána.

Milovníci piva si už môžu v slovinskom Žaleci sami natočiť pivo zo zatiaľ jedinej pivnej fontány na svete. Volá sa „Zelené zlato“ a stojí v tamojšom parku. Každá z jej piatich píp ponúka iný druh piva. Jedinou podmienkou je, aby sa pri varení každého z nich používal chmeľ z miestnej produkcie. V okolí Žaleca sa už tradične pestuje kvalitný chmeľ, tiež tu sídli múzeum chmeliarstva a pivovarníctva. Špeciálny pohár s čipom na dne stojí šesť eur, možno si do neho buď načapovať postupne po deci z každého druhu alebo polliter z jedného. Fontána „Zelené zlato“ bude fungovať až do konca októbra denne od 10:00 do 21:00. Na budúci rok sa jej prevádzka opäť rozbehne v apríli. V prvom roku fungovania fontány bol Žalec pripravený predať asi 6-tisíc špeciálnych pohárov s čipom na dne, už teraz toto číslo vysoko prekračujú a blížia sa už k číslu 10-tisíc. Denne sa ich totiž predáva asi 900, pričom veľkú časť doteraz tvorili najmä hromadné objednávky od firiem, ako pozornosť pre ich obchodných partnerov alebo zamestnancov. "Takúto turistickú atrakciu nemajú nikde inde na svete, čo poskytuje dobrý základ pre ďalší rozvoj cestovného ruchu. Fontána Zelené zlato pomôže zachovať tradíciu pestovania chmeľu aj pre budúcnosť," povedal Janko Kos, starosta Žalecu pre slovinské médiá. Otvorenie fontány si všimli aj americké televízie a ocenila ju aj slovinská organizácia na podporu cestovného ruchu - Slovenska turistična organizacija. Potrebné technické vybavenie pre prevádzku pivnej fontány je ukryté v hĺbke tri metre pod fontánou. Loading
 ... Až do konca októbra sa čapuje tmavé pivo Kukec z pivovaru Laško Union, tmavý ležiak z mikropivovaru Hotel pod Roglo, medové pivo z ľubľanského pivovaru Kratochwill, polotmavé pivo z pivovaru Adam Ravbar a pivo Maximus Imperial IPA z mikropivovaru Vizir. Pivovary Adam Ravbar aj Kratochwill sa hrdia českou tradíciou varenia piva. Na pivnú fontánu pôvodne vyčlenil Žalec zo svojho rozpočtu 180 tisíc eur, ktoré však získal ako príjemca dane od miestneho výhercu lotérie. Zvyšnú sumu do 350 tisíc eur venovalo 92 firiem a 58 milovníkov piva. Meno každého, kto prispel aspoň tisíckou je zvečnené aj na bronzových kruhoch vo vnútri fontány.


Dobrovoľníci čistili Devínsku Kobylu

Okolie Sandbergu, patrí k najnavštevovanejším lokalitám v Bratislave.

BRATISLAVA. Vyše sto dobrovoľníkov v poslednú septembrovú sobotu pod kopcom Sandberg v Národnej prírodnej rezervácii Devínska Kobyla čistilo a revitalizovalo turisticky obľúbenú lokalitu. Súčasťou prác bola údržba a oživenie náučných chodníkov, orezy a vystrihovanie výrastkov náletových drevín, budovanie hotelov pre hmyz či stavba kŕmidiel pre vtáky. Dobrovoľnícke podujatie Zelená spolupráca na Devínskej Kobyle organizuje od roku 2011 spoločnosť Volkswagen (VW) Slovensko spolu s Miestnym úradom Devínska Nová Ves, Štátnou ochranou prírody SR a Inštitútom aplikovanej ekológie Daphne. Zamestnanci automobilového závodu a ďalší dobrovoľníci každoročne čistia a revitalizujú okolie Sandbergu. "Akcie sa zúčastňujú zamestnanci s celými rodinami, pričom k ochrane prírody vedú aj svoje deti. Tie mohli priložiť ruku k dielu pri stavbe hmyzích hotelov a kŕmidiel, ale tiež sa zapojiť do rôznych vzdelávacích aktivít a objavovať faunu a flóru v tejto prírodnej rezervácii, uviedol vedúci oddelenia životného prostredia vo VW Slovensko Róbert Ollári. Národná prírodná rezervácia Devínska Kobyla, špeciálne okolie Sandbergu, patrí k najnavštevovanejším lokalitám v Bratislave. Nakoľko ide o chránené územie mimoriadneho významu s vysokou druhovou pestrosťou rastlín a živočíchov, ochranári vyzývajú turistov na väčšiu ohľaduplnosť a dodržiavanie zákona o ochrane prírody a krajiny pri návšteve tejto lokality. Mnohé vzácne druhy na tomto mieste prežijú, iba ak budú pravidelne odstraňované nálety drevín a udržiavaný lúčny charakter územia. "Pre územie majú preto hlavný pozitívny význam riadené aktivity zamerané na starostlivosť oň. Aby boli tieto aktivity efektívne, je potrebná účasť väčšieho počtu pracovníkov, preto je pomoc dobrovoľníkov veľmi vítaná," hovorí Viliam Vongrej zo Štátnej ochrany prírody SR. "Súčasťou programu podujatia je vždy aj prednáška o pôvodných druhoch rastlín a živočíchov, ktoré sa práve Zelenou spoluprácou snažíme spoznávať a chrániť," doplnila referentka výstavby a životného prostredia Tatiana Ledényiová z Miestneho úradu Devínska Nová Ves.


Prečo sme prepadli v prieskume starostlivosti o srdce

Skutočná úmrtnosť na choroby srdca je o asi päť percent nižšia ako vykazovaná. Potvrdzujú to revízie úmrtnych listov.

BRATISLAVA. Málo sa hýbeme, zle sa stravujeme a prevenciu voči srdcovo-cievnym ochoreniam zanedbávame. Zlyháva aj štát, ktorý zrušil mnohé preventívne programy. Máme síce špičkové kardioústavy, ale odborníci na srdcovocievne ochorenia chýbajú najmä v ambulanciách. Taká je v skratke reakcia kardiológov, ktorých denník SME oslovil v súvislosti s celoeurópskym prieskumom o prevencii a liečbe srdcovo-cievnych ochorení pod názvom Euro Heart Index 2016. V stredu doobeda ho v Bruseli zverejnila švédska spoločnosť Health Consumer Power House. Slovensko v prieskume skončilo medzi šiestimi najhoršími európskymi krajinami spomedzi 30 hodnotených. Lepšie ako my sa umiestnili všetky ostatné krajiny Visegrádskej štvorky, teda Poľsko, Česko a Maďarsko. Je to v poradí už tretí prieskum za posledné dva roky, ktorý tvrdí, že zdravotný stav obyvateľov Slovenska a úroveň kvality zdravotnej starostlivosti u nás je medzi najhoršími v Európe, respektíve sa prepadá. "Obezita je určite už aj slovenský problém, žiaľ, dokonca aj v detskom veku," reaguje na prvú výčitku, ktorá vzišla z prieskumu Daniel Pella, dekan košickej lekárskej fakulty. Obezitou podľa prieskumu trpí na Slovensku viac ako štvrtina ľudí nad 18 rokov. Za nárastom obezity sú podľa neho zmeny v záľubách ľudí. Už to nie je v takej miere turistika či lyžovanie, ale počítač a nakupovanie v obchodných centrách, poznamenáva. Nedostatok pohybu sa začína už v škole. V prieskume sme najhoršiu známku získali aj za málo hodín telesnej výchovy počas povinnej školskej dochádzky. "Už dlhodobo vieme o tomto probléme," vraví Peter Melek zo združenia učiteľov telesnej a športovej výchovy. Kým na Slovensku majú žiaci dve hodiny telocviku týždenne, vo vyspelých krajinách je to podľa neho až päť. Školáci by potrebovali minimálne štyri hodiny, tvrdí. Vysoký výskyt srdcovo-cievnych ochorení je spôsobený aj tým, že sa zle stravujeme. Prieskum nás kritizuje hlavne za nízku konzumáciu čerstvého ovocia a zeleniny. "Osobitný problém typický pre postkomunistické krajiny, vypuklý aj na Slovensku, je chudoba veľkej časti populácie v dôchodkovom veku," poznamenáva Robert Hatala, prednosta kardiologickej kliniky Národného ústavu srdcovocievnych chorôb v Bratislave. V dôsledku zlého životného štýlu má podľa prieskumu viac ako 27 percent populácie Slovenska zvýšený krvný tlak 140 na 90 a viac. Za normálny krvný tlak sa považuje hodnota 120 na 80. "Mnohí o chorobe nevedia, a mnohí z tých, ktorí vedia, sa neliečia. Spomedzi tých, ktorí sa liečia, je len malé percento, ktorí sa liečia správne," reaguje na to Pella. Problémom je podľa odborníkov aj samotný prístup ľudí k prevencii srdcovo-cievnych ochorení. "Len čo pacient dostane ťažký infarkt, nemá problém prestať s fajčením okamžite. Ten istý človek by však bez infarktu fajčil pokojne ďalej," približuje Pella. Na zníženie rizika chorôb srdca podľa hovorkyne ministerstva zdravotníctva Stanislavy Luptákovej slúžia aj preventívne prehliadky, ktoré sú hradené zo zdravotného poistenia. Vlani ich však podľa nej absolvovalo len niečo vyše 16 percent dospelých. V prevencii proti vzniku srdcovo-cievnych ochorení však podľa Gabriela Kamenského, hlavného odborníka ministerstva zdravotníctva pre kardiológiu zlyháva aj štát. "Slovensko určite neurobilo dobre, keď de facto pochovalo všetky národné preventívne programy a dalo ich pod rúško Národného programu podpory zdravia, na ktorý štát nevyhradil ani jeden cent," vysvetľuje. Aktuálne podľa Luptákovej prebieha Národný akčný plán v prevencii obezity na roky 2015 až 2025. Prevencia podľa expertov zlyháva aj preto, že v ambulantnej sfére je nedostatok kardiológov. Tí sú podľa nich kľúčoví, aby robili prevenciu u tých ľudí, ktorí ešte srdcovo-cievne ochorenie nemali a tých, ktorí ho už prekonali. "Na rozdiel od nákupu prístrojov, zdravotníckeho materiálu či liečiv prevencia neponúka zaujímavý biznis, možno aj preto zostáva na okraji pozornosti," poznamenáva analytik INEKO Ján Kovalčík. Keby Slovensko podľa kardiológa Petra Wohlfahrta z Centra kardiovaskulárnej prevencie Thomayerovej nemocnice v Prahe investovalo do prevencie, mohlo by negatívny trend výskytu a úmrtí na srdcovo-cievne ochorenia zvrátiť, ako Fínsko. "Fínsko patrilo medzi krajiny s najvyšším výskytom srdcovo-cievnych ochorení, ale aktívnym prístupom k rizikovým faktorom dokázalo znížiť výskyt infarktu a mŕtvice o 75 až 80 percent," vysvetľuje. Liečbu srdcovo-cievnych ochorení podľa prieskumu zhoršujú aj dlhé čakacie lehoty na vyšetrenia u lekára. Viac ako štyri dni sa podľa údajov švédskej spoločnosti u nás čaká na ultrazvukové vyšetrenie srdca a na vyšetrenia, ktoré sa robia pri podozrení na srdcovo-cievne ochorenia. "Čakacie lehoty sú neúmerné dlhé, to je skutočne realita," súhlasí Hatala. Nielen podľa neho, ale aj ostatných odborníkov je to spôsobené aj už spomínaným nedostatkom kardiológov v ambulanciách, ktorí sú nezriedka v dôchodkovom veku. Kardiológovia súhlasia aj so zistením prieskumu, že na Slovensku je stále vysoká úmrtnosť na srdcovo-cievne ochorenia. Zhoduje sa to so zistením štúdie INEKO z roku 2015, podľa ktorej na ischemickú chorobu srdca zomiera 404 ľudí zo stotisíc. Na druhej strane však Kamenský tvrdí, že skutočná úmrtnosť na tieto ochorenia je nižšia zhruba o päť percent ako vykazovaná. Dokazujú to výsledky revízie úmrtných listov, ktoré od roku 2011 robí Národné centrum zdravotníckych informácií. Tento text ste mohli čítať vďaka tomu, že platíte za obsah. Vážime si to.


Viac priestoru pre chodcov. Vallo vylúčil autá už aj z Klobučníckej

Rezidenti budú môcť parkovať na Uršulínskej ulici na parkovacích miestach magistrátu.

BRATISLAVA. Primátor Bratislavy Matúš Vallo chce vytvoriť viac priestoru pre peších, odstraňuje autá už aj z Klobučníckej ulice. Chýbajúce rezidentské parkovacie miesta pre obyvateľov Klobučníckej a Nedbalovej ulice chce mesto nahradiť parkovaním na Uršulínskej ulici na parkovacích miestach magistrátu. Uviedli to v utorok na facebookovej stránke Bratislava - hlavné mesto. Od 30. septembra začal magistrát s rušením parkovacích miest na jednej strane Klobučníckej ulice a na ich miesta osadzujú vzrastlú mobilnú zeleň. Tá tu však bude len dočasne, neskôr chcú vysadiť stromy priamo do terénu. Odstránením parkovacích miest "vznikne priestor pre rozšírenie chodníka a lepší pohyb pre ľudí v priestore," uviedli na sociálnej sieti s tým, že jednu tretinu zaparkovaných áut na Klobučníckej ulici tvoria autá magistrátu a "okrem obyvateľov domov parkujú na ulici aj autá bez rezidentských parkovacích kariet," zdôraznili. Autá bez parkovacieho povolenia chcú odstrániť.Vylúčenie áut z Klobučníckej ulice je súčasťou projektu Živé námestie, ktorý koordinuje Metropolitný inštitút Bratislava. V rámci tohto projektu sa koncom augusta zaparkovaných áut zbavilo aj Námestie SNP, čo zdôraznili aj namaľovanými oranžovými kruhmi na miestach bývalých parkovacích miest.


BRATISLAVSKÉ ŠPORTOVÉ LEGENDYNa Jurkemikov gól sa nezabudne

Patrí medzi štyroch slovenských futbalistov, ktorí hrali na dvoch majstrovstvách Európy. Má z nich zlato (1976) i bronz (1980).

BRATISLAVA. V Góloch – bodoch – sekundách dlho dávali gól Ladislava Jurkemika slávnemu talianskemu brankárovi Zoffovi po nacvičenom signáli z dobrých tridsiatich metrov nechytateľnou bombou rovno do horného rohu bránky. Je to dodnes nezabudnuteľný gól. Československo po ňom viedlo nad domácim Talianskom v boji o bronz na európskom šampionáte 1980. Squadra vyrovnala, ale na penalty Československo zvíťazilo 9:8. Strela nebola momentálnym impulzom. Futbalista, ktorý hral najmä za bratislavský Inter, ju systematicky trénoval. „Vymyslel to pre mňa a Laca Petráša nezabudnuteľný tréner Michal Vičan. Bol to roh dozadu, kam som nabiehal. Sprvoti lopty lietali kde-kade, občas niektorá sadla. Kopal som to nesčíselne veľa ráz. Až to začalo padať,“ opisoval dnes 63-ročný dôchodca. „Skúšal som to s gumenou loptou. Brankári odmietali chytať. Raz som v lige dal gól Plzni. Vystrelil som asi zo šestnástich metrov. Brankár Čaloun sa podvedome uhol,“ doplnil. Narodil sa 20. júla 1953 v Jacovciach neďaleko Topoľčian. Väčšinu kariéry hral v Interi Bratislava (1971 – 1984), rok vojenčil v Dukle Banská Bystrica. V čs. lige odohral 318 zápasov a strelil 50 gólov. Na sklonku kariéry pôsobil vo Švajčiarsku – v St. Gallene a FC Chur. V československej reprezentácii nastúpil v 57 stretnutiach a dal tri góly. Získal titul majstra Európy 1976 a bronz na ME 1980. Na oboch šampionátoch premenil penaltu v jedenástkovom rozstrele. Štartoval aj na MS 1982. Po skončení kariéry pôsobil ako tréner vo viacerých slovenských tímoch, ale aj vo Švajčiarsku a v Rakúsku. V rokoch 2002 a 2003 bol trénerom slovenskej reprezentácie a potom viedol aj výber Slovenska do 21 rokov. Vyštudoval Právnickú fakultu Univerzity Komenského s doktorátom JUDr. Má syna Martina (27) a dcéru Luciu (35). Futbal začal hrať v Jacovciach pri Topoľčanoch. Dedine, v ktorej sa narodili bratia Herdovci a futbal skúšal i ďalší slávny rodák hokejista Miroslav Šatan. Vtedy to fungovalo tak, že obetaví tréneri, volali ich šíbri, obiehali okolité dediny a vyberali chlapcov do väčších klubov. Nielen Jurkemika objavil tréner prípraviek Štefan „Etano“ Červený, v Topoľčanoch legenda. Malého Laca vozil na tréningy na bicykli. „Dnes je už takých ľudí málo. Funkcionári nie sú odborníci a už vonkoncom nie nadšenci, ktorí dobrovoľne organizujú dianie. U nás na dedine ich bolo veľa. Bavil ich futbal, nevedeli ho až tak dobre hrať alebo zostarli, tak sa okolo neho aspoň z pasie motali a pomáhali,“ hovoril Jurkemik. „Od Topoľčian, odkiaľ pochádzam, vzišlo množstvo skvelých hráčov. Takých lokalít je na Slovensku mnoho. Som si istý, že aj dnes máme dostatok talentov. Chyba je v rodinnom nezáujme o voľný čas detí. Kto dostal správnu rodičovskú výchovu aj dobromyseľné otcovské zaucho, toho peniaze nikdy nepokazia,“ dodal. Jurkemik pôsobí neprístupne, kamenne. Nad druhým prívlastkom sa usmial, druhý vysvetlil: „Snažil som sa byť úprimný a otvorený. Neraz som na to doplatil. Držím si ľudí od tela, vytvoril som si istý obranný štít. Smelo sa však pýtajte, futbal je nádherná téma.“ Ako dôkaz uviedol dva príklady: „Futbal je veľmi emotívna hra. Od radosti som plakal v Belehrade 1976, keď sme získali titul majstrov Európy. Od smútku trebárs rok predtým po prehre so Slovanom 2:4 u nás na Pasienkoch. Išlo o rozhodujúci zápas o titul.“ Zápas Inter – Slovan 2:4, teda bratislavské derby, označil pražský týždenník Gól, nie príliš naklonený Slovákom, za najlepšie stretnutie, aké sa hralo na území Československa. „Mali pravdu. Bol to jednoznačne najkrajší, najnapínavejší i najkvalitnejší zápas, v ktorom som hral. Aj tie slzy rýchlo uschli. V tom zápase som dal prvý gól. Dlho ho dávali v kine na začiatku žurnálu. Vtedy som chodil často do kina, video neexistovalo,“ spomínal Jurkemik. Jurkemik začínal s futbalom v Topoľčanoch. Podstatnú časť kariéry (10 rokov) strávil v Interi Bratislava, vojenskú službu si odkrútil v Dukle Banská Bystrica, hral vo Švajčiarsku. Tam sa vydal na trénerskú dráhu. V Chure začínal ako hrajúci tréner. Potom pôsobil v Sturme Graz, neskôr v Spartaku Trnava, rakúskom Kapfenbergu, Rimavskej Sobote, Ružomberku, Senci, v MŠK Žilina i v českom 1. FC Slovácko. V rokoch 2002 - 2003 bol Jurkemik trénerom slovenskej reprezentácie v kvalifikácii o postup na EURO 2004, o rok neskôr viedol aj výber do 21 rokov. Súťažne si zahral ešte ako 58-ročný. „Pomáhal som v Plaveckom Podhradí (obec pri Malackách), skončil som ako 58-ročný. Mojím spoluhráčom bol Miloš Tomáš a spolu sme mali bezmála sto rokov. Mladí behali a my sme dávali hre rozum,“ usmeje sa. Hoci je Jurkemik v obdivuhodnej kondícii, už žije mimo futbalu. „Mám rôzne aktivity. Často chodím k dcére do Prahy. Mám tam malého vnuka i vnučku. Postrážim ich, keď rodičia majú povinnosti.“


Francúz, ktorému imigrant z Mali zachránil dieťa, hral Pokémon Go

PARÍŽ. Video muža, ktorý sa vyšplhal bez istenia za pol minúty na štvrté poschodie bytového domu, aby tam zachránil štvorročné dieťa visiace na zábradlí, sa stalo virálnym. Príbeh má však okrem svojho hrdinu, ktorého ľudia označili za skutočného pavúčieho muža, aj zápornú postavu. Otec, ktorý svojho syna nechal samého doma, si cestu späť z nákupu predĺžil hrou na mobile. Konkrétne sa rozhodol chytať pokémonov vo virtuálnej realite Pokémon Go. Aj keď sa zdá, že hru už takmer nik na svete nehrá, zrejme ešte nedala svoje posledné zbohom. V časoch svojej najväčšej slávy pritom preukázateľne priniesla nárast počtu úmrtí a nehôd. Po olúpených, postrelených či bodnutých hráčoch za virtuálne príšerky draho zaplatil ďalší. Podľa prokurátora Francoisa Molinsa mu hrozia až dva roky za mrežami za zanedbanie rodičovských povinností, informovala CNN. Najtragickejší možný scenár odvrátil 22-ročný Mamoudou Gassama z Mali, ktorý do Francúzska prišiel ako nelegálny imigrant. Okrem slávy na internete získal aj čosi navyše. Za hrdinský čin mu francúzsky prezident Emmanuel Macron osobne sľúbil udelenie štátneho občanstva. V utorok si už prevzal doklad, ktorým legalizoval svoj pobytu vo Francúzsku a podpísal zmluvu aj na desať mesiacov služby u parížskych hasičov. Ako spresnili francúzske médiá, 22-ročný Gassama by mal na základe žiadosti o legalizáciu svojho pobytu získať do mesiaca povolenie na pobyt vo Francúzsku na najbližších desať rokov. Následne, do asi troch mesiacov, mu bude udelené aj francúzske občianstvo.


Japonci postavia najrýchlejší superpočítač, chcú späť svoje prvenstvo

Obrovský výkon má pomôcť krajine udržať si svoje technologické prvenstvo vo vede a vývoji.

TOKIO, BRATISLAVA. Dopyt po technológiách umelej inteligencie motivuje Japonsko k tomu, aby vybudovalo nový superpočítač. Ten by mal v roku 2018 svojim výkonom prekonať všetky doterajšie supervýkonné počítačové systémy. Systém s pracovným názvom AIBC má mať výkon 130 petaflopov a už od počiatku sa hovorí o tom, že jeho výkon bude pre miestne firmy dostupný pre podporu vývoja, návrhu produktov a zvyšovanie konkurencieschopnosti na svetových trhoch. Japonci podľa magazínu The Christian Science Monitor prišli o svoje výkonové prvenstvo pred piatimi rokmi. Na špici hitparády 500 najvýkonnejších počítačov sveta sú USA a Čína, ktoré v ostrej rivalite pracujú na tom, aby si svoju pozíciu udržali. Kým USA brzdili Čínu vývozným embargom na procesory firmy Intel, Čína si navrhla novú, efektívnejšiu platformu. Aktuálna špička dosahuje výpočtový výkon 93 petaflopov. Japonský AIBC sa stáva národnou stratégiou pre podporu vedy a podnikania, pretože súčasné algoritmy pracujú úplne inak ako kedysi. Kým ešte pred časom bolo zaujímavé vytvárať zložité modely a preverovať nekonečné kombinácie vo vzťahu veličín, po novom počítačové systémy odhaľujú súvislosti, ktorými sa programátori nemusia priamo zaoberať. Algoritmy zbierajú dáta, ktoré vyhodnocujú a stavajú si z nich svoje vlastné binárne mapy pre rozhodovanie. Nový japonský počítač bude prevádzkovať University of Tokyo's Kashiwa, operačným systémom bude pre svoju všestrannosť a škálovateľnosť Linux. Investícia do nového superpočítača môže presiahnuť hranicu 173 miliónov dolárov, ktoré firmy sa na jeho budovaní budú priamo podieľať zatiaľ nie je definitívne rozhodnuté. Opäť však majú šancu hlavne domáce technologické spoločnosti. Svet superpočítačov má zaujímavú históriu, ktorá s odstupom času môže vyvolať aj mierny úspech. Príkladom je superpočítač Cray-2 z roku 1985. Stroj, ktorý bol vrcholom technologického inžinierstva má pri porovnaní s iPhonom 5 od firmy Apple, 2.7-násobne nižší výkon. Technológie sa zrýchľujú geometrickým radom, každá investícia ktorá sa nevráti včas je zmarená.


Protestujúci farmári prišli do Bratislavy (fotogaléria)

Čo trápi farmárov

Video

Komentár

Pozvánka na vládu

Fotogaléria

Žiadajú zlepšenie podmienok v slovenskom poľnohospodárstve.

BRATISLAVA. Nespokojní farmári vyrazili na strojoch z Košíc do Bratislavy v pondelok. S bratislavským magistrátom sa dohodli, že budú na jedenástich miestach, predovšetkým na námestiach. Na Tyršovom nábreží v mestskej časti Petržalka sa k nim majú pripojiť farmári zo Žitného ostrova. Polícia farmárom nebude vo vstupe do Bratislavy brániť, podmienkou je však bezpečnosť a plynulosť cestnej premávky. V stredu sa chcú stretnúť s predstaviteľmi vlády a hovoriť o situácii malých pôdohospodárov, o fungovaní PPA a iných témach. Premiér Pellegrini farmárov pozval na rokovanie vlády. Farmári protestovali rovnakým spôsobom aj vlani v lete. Pozrite si fotografie z ich príchodu.


Deň, keď zomrie kráľovná. Ministri prvý raz nacvičovali čo budú robiť

Kráľovná Alžbeta sa zatiaľ teší pevnému zdraviu.

LONDÝN. Ministri britského vládneho kabinetu po prvý raz nacvičovali priebeh situácie, ktorá by nastala v prípade úmrtia kráľovej Alžbety II. Tajný nácvik prvých desiatich dní štátneho smútku sa konal minulý týždeň vo vládnych budovách na londýnskej ulici Whitehall, informuje denník The Times. Medzi účastníkmi rozsiahleho stretnutia boli podpredseda vlády David Lidington, minister vnútra Sajid Javid, šéfka dolnej snemovne Andrea Leadsomová či minister pre záležitosti Škótska David Mundell. Nácvik s označením "Hradná holubica" sa sústredil najmä na deň po kráľovninej smrti; ministri sa radili, kedy premiérka vystúpi s prejavom. Hoci toto opatrenie nebolo reakciou na žiadne obavy o zdravie panovníčky, protokol bol vykonaný v "bezprecedentnej" miere. Po prvý raz totiž zahŕňal politikov i štátnych úradníkov. "Ide o prvý raz, čo sa v jednej miestnosti zišli rôzni ministri. Predtým to boli iba úradníci," uviedli pre The Times nemenované vládne zdroje. Cvičenie sa konalo v rovnaký týždeň, keď 92-ročná Alžbeta II. musela pre nevoľnosť vynechať svoju účasť na omši v Katedrále sv. Pavla v Londýne. Alžbeta sa mala zúčastniť na slávnostnej anglikánskej bohoslužbe venovanej 200. výročiu založenia britského rytierskeho Rádu svätého Michala a svätého Juraja. Po tom, ako kráľovná v roku 2016 oslávila svoje 90. narodeniny, vzdala sa všetkých diaľkových ciest do zahraničia a prenechala tieto povinnosti mladším členom kráľovskej rodiny. Panovníčka je známa svojím pevným zdravím; jej prvá hospitalizácia po desiatich rokoch prišla v roku 2013, keď mala príznaky zápalu tráviacej sústavy.